Lelaki pandu lawan arah, langgar dua penunggang motosikal ditahan

SHAH ALAM, 12 April- Polis menahan seorang lelaki tempatan yang memandu secara melawan arah dan disyaki melanggar dua penunggang motosikal di Kilometer 30.1 Lebuhraya Lembah Klang Selatan (SKVE) menghala ke arah Bandar Saujana Putra, petang semalam.Ketua Polis Kuala Langat Supt Ahmad Ridhwan Mohd Nor @ Saleh berkata lelaki berusia 42 tahun itu ditahan selepas dia mendapatkan rawatan ekoran kecederaan di bahagian kepala di Hospital Banting sekitar pukul 4 petang semalam.Ahmad Ridhwan berkata dalam kejadian pada kira-kira 2 petang semalam, pemandu Perodua Bezza itu terlebih dahulu melanggar seorang penunggang motosikal yang berhenti di lorong kecemasan berhampiran Hentian Rehat dan Rawat (RNR) Tanjung 12 SKVE."Selepas itu, pemandu kereta itu terus bergerak secara melawan arus di lorong kecemasan dan melanggar seorang lagi penunggang motosikal jenis Yamaha LC 135," katanya dalam kenyataan hari ini.Ahmad Ridhwan berkata susulan pelanggaran tersebut kedua-dua mangsa cedera di kaki dan tangan dan dihantar ke hospital yang sama untuk rawatan lanjut.Saksi yang mempunyai maklumat mengenai kejadian itu diminta menghubungi pegawai penyiasat Inspektor Mazrol Mohd Din di talian 011-18539115 atau 03-31872222 dan kes disiasat mengikut Seksyen 42(1) Akta Pengangkutan Jalan 1987.Terdahulu, tular aksi lawan arus sebuah kereta Perodua Bezza menerusi video berdurasi 2.30 minit di laman sosial Facebook.

(Ketua Polis Kuala Langat Supt Ahmad Ridhwan Mohd Nor @ Saleh)

(Keadaan motosikal Yamaha LC135 yang bertembung dengan kenderaan suspek)


Polis cari geng bermain meriam karbaid di Bukit Mertajam

BUKIT MERTAJAM, 12 April- Polis sedang mengesan sekumpulan lelaki yang bermain meriam karbaid di tepi Jalan Permatang Rawa, di sini selepas video mereka tular menerusi media sosial sejak semalam dan menerima kecaman netizen kerana berbahaya.Ketua Polis Daerah Seberang Perai Tengah ACP Shafee Abd Samad berkata rakaman video berdurasi dua minit dan 20 saat itu mendapati mereka bermain meriam berkenaan di tepi jalan raya dan membuat gangguan bising kepada penduduk."Semalam pihak polis telah mengesan sebuah video membabitkan sekumpulan lelaki sedang bermain meriam yang tular menerusi laman sosial Twitter. Kami sedang menjalankan siasatan lanjut mengenai video itu termasuk mengesan beberapa lelaki yang yang terlibat dalam video itu," katanya dalam kenyataan hari ini.Beliau menasihatkan orang ramai supaya tidak bermain meriam karbaid sempena sambutan Hari Raya Aidilfitri kerana ia kesalahan mengikut Seksyen 8 Akta Bahan Letupan 1957.Video yang tular itu memaparkan sekumpulan lelaki sedang seronok bermain meriam karbaid yang diperbuat daripada paip polivinil klorida (PVC) di hadapan deretan rumah kedai.Ia menunjukkan meriam berkenaan dihalakan ke arah jalan raya yang dilalui banyak kenderaan tanpa menghiraukan keselamatan orang ramai.Perbuatan itu mendapat kecaman netizen kerana bukan sahaja tidak menghormati bulan Ramadan malah memberi ancaman kepada pengguna jalan raya terutama warga emas yang mungkin akan terkejut selepas mendengar dentuman kuat.

(Ketua Polis Daerah Seberang Perai Tengah ACP Shafee Abd Samad)


Kertas siasatan kes mayat wanita dalam gaung diserahkan kepada TPR

SEREMBAN, 12 April- Kertas siasatan berhubung kes penemuan mayat wanita di dalam gaung di Kilometer 14 Jalan Lama Bukit Putus, Paroi di sini telah diserahkan kepada pejabat Timbalan Pendakwa Raya (TPR) untuk tindakan selanjutnya, kata Ketua Polis Daerah Seremban ACP Nanda Maarof.“Kertas siasatan dah selesai, hanya tunggu arahan (TPR), kita dah hantar baru-baru ini,” katanya yang dihubungi Bernama hari ini.Pada 20 Mac lepas, mayat wanita dipercayai warga tempatan berkenaan ditemukan dalam keadaan tertiarap oleh seorang lelaki ketika berjoging dan mengambil gambar di kawasan tersebut.Susulan kejadian itu, dua lelaki masing-masing berusia 41 dan 44 tahun serta seorang wanita berusia 18 tahun yang mempunyai talian persaudaraan ditahan bagi membantu siasatan mengikut Seksyen 302 Kanun Keseksaan.Nanda berkata reman ke atas lelaki berusia 41 tahun dan wanita itu dilanjut hingga 16 April ini manakala seorang lagi lelaki hingga esok selepas tempoh reman ketiga-tiga mereka berakhir semalam. Beliau berkata mereka juga direman susulan penemuan satu rangka dipercayai milik seorang kanak-kanak perempuan di kawasan belukar berhampiran tangki air di Taman Bukit Zamrud, di sini pada 7 April lepas yang dipercayai turut mempunyai kaitan dengan mereka.

(Ketua Polis Daerah Seremban ACP Nanda Maarof)


Jangkitan paru-paru kronik punca lelaki mati dalam lokap di Pahang - Polis

KUALA LUMPUR, 12 April- Polis memaklumkan bahawa kematian seorang lelaki warga tempatan di lokap berpusat Indera Mahkota, Kuantan, Pahang, Sabtu lepas berpunca daripada "acute on chronic lung infection with underlying pulmonary tuberculosis with COVID-19."Pengarah Jabatan Integriti dan Pematuhan Standard (JIPS) Bukit Aman, Datuk Seri Azri Ahmad dalam kenyataan menyebut perkara itu disahkan Hospital Tengku Ampuan Afzan (HTAA) yang menjalankan bedah siasat ke atas tahanan tersebut semalam.Katanya bedah siasat itu turut tidak menemui sebarang kecederaan atau elemen jenayah dan kematian diklasifikasikan sebagai mati mengejut.Lelaki berusia 42 tahun itu yang merupakan Orang Kena Tahan (OKT) disahkan meninggal dunia oleh pihak Hospital Kuantan pada pukul 6.35 petang, Sabtu.Dalam pada itu, Azri berkata Unit Siasatan Jenayah dan Kematian Dalam Tahanan JIPS akan meneruskan siasatan dari pelbagai sudut sebelum menyerahkan hasil siasatan kepada koroner untuk keputusan.

Pada 21 Mac lepas, Azri dilapor sebagai berkata lelaki terbabit telah dihantar ke lokap berkenaan bagi menjalani hukuman penjara selama lapan bulan atas kesalahan di bawah Seksyen 15 (1) (a) Akta Dadah Berbahaya 1952 dan menghadapi pertuduhan di mahkamah pada 14 April ini bagi kesalahan di bawah Seksyen 12 (2) akta sama.


Anggota polis, empat rakan mengaku tidak bersalah miliki air ketum

KOTA BHARU, 11 April- Seorang anggota polis berpangkat lans koperal bersama empat rakannya didakwa di Mahkamah Majistret Kota Bharu atas dua pertuduhan kerana memiliki air ketum sebanyak 2.5 liter di sebuah rumah di Jalan Pasir Puteh-Kubang Kerian, Khamis lalu.  Bagaimanapun kesemua tertuduh, Wan Muhammad Alif Wan Yusoff, 20 tahun; Muhammad Faries Aizat Ruslan, 23 tahun; Anis Najiehah Muhammad Anggelan, 27 tahun, Bidah Napi, 30 tahun dan anggota polis, Raja Rozalia Fadila Raja Mamat, 30 tahun mengaku tidak bersalah dan mohon dibicarakan ketika pertuduhan dibacakan di hadapan Majistret Mohd Izdham Che Ani.  Mengikut pertuduhan pertama, kesemua tertuduh didakwa memiliki cecair racun myntragynine (ketum) sebanyak 1.5 liter, pada pukul 3.25 pagi di sebuah rumah di Jalan Pasir Puteh-Kubang Kerian, di sini. Bagi pertuduhan kedua pula, kesemua tertuduh didakwa memiliki satu liter cecair racun myntragynine di lokasi dan waktu yang sama.  Kesemua mereka didakwa melakukan kesalahan mengikut Seksyen 30(5) Akta Racun 1952 yang memperuntukkan hukuman denda tidak melebihi RM10,000 atau penjara tidak melebihi tempoh empat tahun atau kedua-duanya, jika sabit kesalahan.

(Tiga daripada tertuduh yang didakwa di Mahkamah Majistret Kota Bharu atas kesalahan memiliki air ketum)

Pendakwaan dikendalikan Timbalan Pendakwa Raya, Nursyafiqah Mohamad, manakala kesemua tertuduh diwakili peguam dari Yayasan Bantuan Guaman Kebangsaan (YBGK), Intan Nor Nadhirah Ismail.  Terdahulu, Nursyafiqah menawarkan jaminan sebanyak RM8,000 kepada setiap tertuduh untuk kedua-dua pertuduhan, manakala Intan Nor Nadhirah memohon jaminan minimum dikenakan terhadap kesemua tertuduh.  Intan Nor Nadhirah turut memaklumkan, Raja Rozalia Fadila adalah ibu tunggal dan perlu menyara dua anak dengan pendapatan RM1,300 sebulan, manakala empat lagi tertuduh hanya bekerja sebagai peniaga dalam talian dan peniaga kosmetik dengan pendapatan antara RM1,000 hingga RM2,000.  Mahkamah kemudian menawarkan jaminan RM4,500 seorang untuk kedua-dua pertuduhan dan menetapkan 13 Jun sebagai tarikh sebutan semula kes.  Sementara itu, tertuduh Wan Muhammad Alif Wan Yusoff turut berhadapan dengan satu lagi pertuduhan memiliki cecair racun myntragynine (ketum) sebanyak satu liter jam 3.25 pagi di parkir belakang rumah di Jalan Pasir Puteh-Kubang Kerian,Khamis lalu.  Bagaimanapun, tertuduh mengaku tidak bersalah dan mohon dibicarakan.  Wan Muhammad Alif, turut didakwa melakukan kesalahan mengikut Seksyen 30(5) Akta Racun 1952 yang memperuntukan hukuman denda tidak melebihi RM10,000 atau penjara tidak melebihi tempoh empat tahun atau kedua-duanya, jika sabit kesalahan.  Tertuduh dibenar diikat jamin sebanyak RM3,000 dengan seorang penjamin.  Sebutan semula kes ditetapkan pada 13 Jun depan untuk laporan kimia.


Cubaan seludup keluar dadah bernilai RM607,550 gagal

BATU PAHAT, 11 April -Agensi Penguatkuasaan Maritim Malaysia (Maritim Malaysia) Zon Maritim Batu Pahat, mematahkan cubaan menyeludup keluar 12 kilogram dadah disyaki syabu bernilai RM607,550 di Perairan Parit Raja, Pontian pagi tadi.Timbalan Pengarah (Operasi) Maritim Johor, Kepten Maritim Simon Templer Lo Ak Tusa berkata, dadah tersebut dipercayai cuba dibawa keluar ke Indonesia oleh dua lelaki menggunakan bot nelayan asing. Ketika di lokasi, suspek telah diarahkan berhenti oleh pasukan operasi namun bertindak memecut ke arah beting Parit Raja dan melarikan diri di daratan.  Pemeriksaan ke atas bot terbabit menjumpai 12 paket disyaki dadah yang disembunyikan di dalam tong ikan, serta sepucuk pistol angin bersama tiga butir peluru.

"Dadah ini dipercayai cuba diseludup keluar ke Indonesia, dan jumlah penggunaannya boleh menampung 60,000 orang penagih dadah. Maritim Malaysia akan terus mempergiatkan lagi tugas pemantauan, rondaan, dan penguatkuasaan dari semasa ke semasa," kata Simon di sini. Turut dirampas, sebuah telefon bimbit, serta sebuah bot kayu tanpa nombor pendaftaran, yang digunakan suspek.  Kes disiasat mengikut Seksyen Lapan (A) Akta Senjata 1960, selain Akta Dadah Berbahaya 1952.


SPRM nafi tahan CEO PCSB, tapi eksekutif muda

PUTRAJAYA, 11 April - Suruhanjaya Pencegahan Rasuah Malaysia (SPRM) menafikan mengenai penahanan Ketua Pegawai Eksekutif (CEO), Projek Petronas Carigali Sdn. Bhd. (PCSB) seperti dakwaan sesetengah pihak.SPRM dalam satu kenyataan media menjelaskan bahawa seorang daripada sembilan individu yang ditahan sejak 8 April lalu sehingga ke hari ini merupakan eksekutif muda (junior level executives) di PCSB dan bukannya CEO syarikat itu."Seorang daripada sembilan individu yang ditahan bagi membantu siasatan tersebut merupakan eksekutif muda di PCSB. "Siasatan ini merupakan hasil kerjasama dan perkongsian maklumat antara SPRM dan Petronas bagi membantu memperkukuhkan integriti di syarikat berkaitan kerajaan (GLC) berkenaan."Manakala lapan lagi individu yang turut ditahan merupakan pemilik dan pegawai kanan syarikat-syarikat kontraktor serta vendor yang menjalankan projek berkaitan isu rasuah tersebut," menurut kenyataan itu.

(SPRM menahan reman lapan individu bagi membantu siasatan berhubung kes rasuah membabitkan projek milik syarikat berkaitan kerajaan (GLC) bernilai lebih RM2.3 bilion/FOTO SPRM)

Terdahulu, media melaporkan SPRM menahan reman lapan individu pada 8 April lalu bagi membantu siasatan berhubung kes rasuah membabitkan projek milik syarikat berkaitan kerajaan (GLC) bernilai lebih RM2.3 bilion.Mereka ditahan di Ibu Pejabat SPRM dan SPRM Sarawak ketika hadir memberi keterangan.Perintah reman terhadap semua suspek berusia antara 35 hingga 45 tahun itu masing-masing dibuat di Mahkamah Majistret Putrajaya dan Mahkamah Majistret Kuching, Sarawak.Mereka ditahan reman antara dua hari hingga lima hari bagi membantu siasatan.Suspek terdiri daripada ketua pegawai eksekutif, ketua pegawai operasi, pegawai eksekutif, pengarah dan pemilik syarikat terbabit.Mereka dipercayai terbabit dalam perlakuan rasuah projek milik sebuah GLC dengan anggaran nilai kontrak keseluruhan melebihi RM2.3 bilion antara 2017 hingga 2021.SPRM turut melakukan beberapa sitaan antaranya 10 kenderaan mewah pelbagai jenama, pelbagai mata wang tunai melebihi RM27,000 serta lebih 50 barang kemas pelbagai jenis termasuk jongkong emas.Turut disita, 15 jam tangan mewah pelbagai jenama, 13 beg tangan mewah pelbagai jenama selain membekukan 12 akaun syarikat dan individu.Kes disiasat mengikut Seksyen 17 Akta SPRM 2009.


Ops samseng jalanan, dua ditahan menunggang secara berbahaya

ALOR SETAR, 11 April - Dua lelaki ditahan dalam Ops Samseng Jalanan kerana menunggang motosikal secara berbahaya.Ketua Jabatan Siasatan dan Penguatkuasaan Trafik IPK Kedah, Superintenden Mohd Mahiri Hussin berkata kedua-dua yang ditahan merupakan buruh berusia 21 dan 32 tahun.

"Mereka ditahan dalam dua operasi berasingan, seorang ditahan di Jalan Padang Garam, Kuala Kedah, petang Sabtu lalu, selepas menunggang motosikal dengan aksi zig-zag, menyebabkan pengguna jalan raya terganggu. "Manakala seorang lagi ditahan dalam operasi di Jalan Phong Ah Yong, Kulim, awal pagi semalam, selepas membuat aksi berbahaya dengan mengangkat tayar hadapan motosikal," katanya menerusi kenyataan.Mereka ditahan dan disiasat di bawah Seksyen 42(1) Akta Pengangkutan Jalan, APJ 1987 dan kedua-dua motosikal disita. Tambah Mahiri, sebanyak 58 saman atas pelbagai kesalahan dikeluarkan menerusi kedua-dua operasi tersebut.


Cubaan seludup mercun, bunga api bernilai RM400 ribu gagal

KOTA BAHRU, 10 April - Polis Kelantan melumpuhkan cubaan menyeludup mercun dan bunga api yang bernilai RM400,000 sejak awal Ramadan sehingga semalam.Rampasan turut membabitkan tujuh tangkapan termasuk tiga wanita berusia antara 20 hingga 33 tahun.Menurut Ketua Polis Kelantan, Datuk Shafien Mamat, walaupun pihak berkuasa giat menjalankan kawalan di sekitar negeri ini, namun jumlah itu menunjukkan penyeludupan barangan berkenaan tetap berlaku."Semua mercun dan bunga api yang dirampas majoritinya adalah untuk pasaran tempatan namun ada juga sebahagiannya yang dibawa ke luar dengan menjadikan Kelantan sebagai transit atau laluan utama."Kita akan terus membuat pemantauan terhadap aktiviti penyeludupan ini terutama dengan penugasan daripada Pasukan Gerakan Am (PGA) dan Ibu Pejabat Polis Daerah (IPD) yang berhampiran dengan sempadan," katanya dalam sidang akhbar selepas majlis serah terima tugas Ketua Polis Daerah Kota Bharu di antara Asisten Komisioner Mohd Rosdi Daud yang menggantikan Superintendan Mohd Suhaimi Ali, di Dewan Taming Sari, IPD Kota Bharu di sini.

Dalam perkembangan permohonan permit kebenaran menjual mercun dan bunga api, Shafien berkata, setakat ini dua permohonan terpaksa ditolak kerana tidak memetauhi syarat yang telah ditetapkan.Tambahnya, pihaknya akan meneliti semua permohonan hari ini dan sekiranya menepati semua syarat ditetapkan, kelulusan akan terus dibuat."Setakat ini ada dua permohonan yang terpaksa ditolak kerana tidak mematuhi syarat dan hari ini saya akan teliti semua sembilan permohonan itu," katanya.


Op Khas Samseng Jalanan: Padah merempit sembilan individu ditahan polis

JOHOR BAHRU, 10 April - Sembilan lelaki ditahan polis atas pelbagai kesalahan trafik dalam Op Khas Samseng Jalanan di sekitar bandar raya ini, pada Sabtu.Ketua JSPT Johor, Superintendan M. Kumarasan berkata, operasi yang dijalankan bermula 10 malam itu dilakukan selepas menerima aduan orang awam berhubung aktiviti mat rempit di bandar ini.Kesemua suspek berusia antara 14 hingga 29 tahun itu ditahan mengikut Akta Pengangkutan Jalan 1987."Selain itu, sebanyak 515 saman telah dikeluarkan atas pelbagai kesalahan melibatkan jumlah pemeriksaan individu seramai 2,756 orang dan 1,950 kenderaan dan 1,006 motosikal."Sebanyak 105 kenderaan disita di bawah Seksyen 64 Akta Pengangkutan Jalan 1987 untuk siasatan dan tindakan lanjut," katanya menerusi kenyataan pada Ahad.

Kumarasan berkata, operasi khas bagi menangani mat rempit itu melibatkan 425 pegawai kanan dan anggota dari Jabatan Siasatan Penguatkuasaan Trafik (JSPT) Jabatan Siasatan Jenayah (JSJ), Jabatan Pencegahan Jenayah dan Keselamatan Komuniti (JPJKK) dan balai di dalam daerah Kontinjen Johor.Tegas beliau, operasi terbabit akan diteruskan bagi memastikan budaya mat rempit dapat dibendung dan dikekang secara serius."Mat rempit ini sangat sinonim dengan aktiviti melepak, berkonvoi, mengubah suai motosikal dan berani melakukan aksi-aksi bahaya seperti lumba haram, 'wheelie', 'superman' dan lain-lain aksi yang mana dengan jelas membahayakan diri sendiri dan pengguna jalan raya yang lain."Aksi yang dilakukan itu menjadi kebanggaan apabila dimuat naik di dalam media sosial seperti TikTok, Instagram dan lain-lain platform," katanya.


Mayat polis cedera di kepala, rentung, ditemukan dalam bilik terbakar

TAWAU, 9 April- Mayat seorang anggota polis berpangkat Lans Koperal berusia 35 tahun ditemukan dengan kecederaan di kepala, dipercayai akibat tembakan di sebuah bilik di Taman King Fook, Jalan Utara di sini hari ini.Mayat mangsa ditemukan dalam keadaan rentung dalam sebuah bilik yang terbakar di sebuah rumah di taman itu pada pukul 10.35 pagi dan turut ditemukan sepucuk senjata api dipercayai milik mangsa yang terletak bersebelahannya.Ketua Polis Daerah Tawau ACP Jasmin Hussin ketika dihubungi mengesahkan penemuan mayat tersebut, namun enggan mengulas lanjut mengenainya."Setakat ini mayat mangsa telah dirujuk ke Hospital Besar Tawau untuk bedah siasat," katanya ketika dihubungi pemberita malam ini.Sementara itu, Ketua Balai Bomba dan Penyelamat Tawau Julius John Stephen berkata pihaknya menerima panggilan berhubung kejadian itu pada pukul 11.17 pagi.

"Kebakaran membabitkan sebuah bilik dan api dipadamkan sebelum ketibaan bomba, cuma kami terpaksa memecahkan pintu bilik selepas mendapati ia berkunci daripada dalam, satu mayat ditemukan dalam bilik itu," katanya.


Polis kesan wanita larikan gelang emas bernilai RM10,000

SEREMBAN, 9 April- Polis sedang mengesan seorang wanita yang melarikan seutas gelang emas bernilai anggaran RM10,000 dalam kejadian di sebuah kedai emas di Pekan Kuala Pilah semalam.Ketua Polis Daerah Kuala Pilah Supt Amran Mohd Ghani berkata, pihaknya menerima laporan polis daripada jurujual kedai berkenaan pada pukul 8.18 malam tadi."Dalam kejadian kira-kira pukul 3.45 petang itu, seorang wanita berusia dalam lingkungan 30-an telah melarikan seutas gelang tangan emas seberat 36.76 gram."Wanita itu telah dibantu oleh seorang lelaki yang menaiki sebuah motosikal jenis Yamaha NVX warna merah tanpa nombor pendaftaran untuk melarikan diri selepas kejadian terbabit," katanya dalam kenyataan di sini, hari ini.Katanya, kes disiasat mengikut Seksyen 380 Kanun Keseksaan dan polis kini sedang memburu suspek.

Amran berkata anggota masyarakat yang mempunyai maklumat mengenai kejadian itu diminta tampil bagi membantu siasatan dengan menghubungi Ibu Pejabat Polis Daerah (IPD) Kuala Pilah di talian 06-4842999 atau mana-mana balai polis berhampiran.Terdahulu, visual wajah suspek yang dirakam kamera litar tertutup (CCTV) telah tular di Facebook.


Polis rampas mercun bernilai RM20,000 ditinggalkan dalam kereta

PASIR MAS, 9 April- Polis merampas pelbagai jenis mercun bernilai RM20,000 daripada sebuah kereta Toyota Camry yang ditinggalkan pemandunya dekat Kampung Chica Tinggi, pukul 10.00 pagi tadi.Ketua Polis Daerah Pasir Mas, ACP Mohd Nasaruddin M Nasir berkata bagaimanapun pemandu kereta yang diekori anggota unit kereta peronda (MPV) berjaya meloloskan diri ke dalam semak berdekatan sebaik memberhentikan kereta di tepi jalan.Beliau berkata kes dikesan selepas anggota unit kereta peronda (MPV) telah terserempak dengan kereta yang dipandu dalam keadaan mencurigakan itu di Simpang Tiga Batu Karang dari arah Rantau Panjang ke Pasir Mas kira-kira pukul 9.00 pagi."Anggota MPV kemudian mengekori kereta tersebut sambil mengarahkan supaya berhenti untuk pemeriksaan tetapi pemandunya terus memecut laju sejauh 10 kilometer sebelum berhenti secara mengejut di Kampung Chica Tinggi sebelum pemandunya keluar melarikan diri," katanya dalam satu kenyataan, hari ini.Katanya anggota polis cuba mengesan suspek namun gagal menemui pemandu kereta itu yang melarikan diri ke dalam semak berdekatan.Mohd Nasaruddin berkata pemeriksaan ke atas kereta yang ditinggalkan menemukan ada 13 kotak besar berwarna coklat mengandungi pelbagai jenis mercun.

"Polis percaya kesemua mercun itu diseludup masuk dari negara jiran melalui pangkalan haram di Sungai Golok untuk dijual di sini sempena musim perayaan.“Antara mercun yang dirampas ialah ‘Rich Flower, Thunder K, Gettering Thunder K’ dan pelbagai lagi yang bernilai RM20,000," katanya yang percaya akan ada banyak lagi cubaan menyeludup mercun menjelang perayaan Aidilfitri.Katanya Kes akan disiasat mengikut Seksyen 8 Akta Bahan Letupan 1957.


Polis jejak lelaki bogel disyaki mencuri

SHAH ALAM, 9 April - Polis sedang menjejaki seorang lelaki berusia lingkungan 50-an yang disyaki melakukan jenayah pecah rumah dalam keadaan berbogel susulan memasuki sebuah rumah di Seksyen 20, semalam.Ketua Polis Daerah Shah Alam ACP Mohd Iqbal Ibrahim dalam kenyataan berkata mereka yang mempunyai maklumat mengenai perkara itu boleh menghubungi Penolong Pegawai Penyiasat Sarjan Mohd Shafarulrazi menerusi talian 010-8889910 atau 03-55202222.Katanya, kes tersebut disiasat mengikut Seksyen 457 Kanun Keseksaan.Mohd Iqbal berkata lelaki berkenaan disyaki memasuki dan mencuri wang tunai di dalam rumah sepasang suami isteri yang bekerja di sebuah bengkel membaiki motosikal pada 3.30 pagi.Katanya, ketika kejadian mangsa seorang wanita berusia 49 tahun dan anak perempuannya, 18 tahun sedang tidur di ruang tamu dan tersedar apabila terdapat cahaya silau mengenai matanya sebelum menyedari kehadiran suspek.“Terkejut dengan perkara tersebut membuatkan mangsa menjerit sebelum suspek berlari keluar dari rumah mereka. Suspek yang berbogel itu dikatakan memakai pelitup muka ketika melakukan jenayah tersebut.“Susulan jeritan si isteri, suaminya berusia 51 tahun juga tersedar dan keluar dari bilik tidur menuju ke arah mangsa. Namun, suspek didapati sudah tiada dan mereka mengalami kerugian wang tunai berjumlah RM1,600 hasil perniagaan,” katanya.  Beliau berkata demikian mengulas berhubung sebuah video tular memaparkan seorang lelaki yang tidak dapat dikenal pasti bangsanya, memakai pelitup muka dan berbogel dilihat berkeliaran di perumahan Seksyen 19 sebelum melakukan jenayah pecah rumah di perumahan Seksyen 20.- BERNAMA


Tidak serik! 10 lagi ahli Geng Amy Sandora dicekup polis

KUALA LANGAT, 9 April - 10 ahli Geng Amy Sandora tumpas sekali lagi apabila dicekup pihak polis kerana disyaki memecah masuk stor barang katering milik seorang guru.Menurut Ketua Polis Daerah Kuala Langat Superintendan Ahmad Ridhwan Mohd Nor @ Saleh, kesemua lelaki masing-masing berusia 27 hingga 38 tahun itu ditahan di Kampung Sijangkang, Telok Panglima Garang.Mereka ditahan antara 12.45 tengah malam hingga pukul 3.10 pagi, pada Jumaat.Menurutnya, pihaknya menerima laporan guru berkenaan selepas stor barang katering dan kanopi miliknya di pecah masuk, pada 1 Mac lalu.Antara barang yang hilang seperti dapur gas, cawan, pinggan, bateri lori dan set rakaman kamera litar tertutup."Lapan lelaki ditahan ketika sedang khayal menghisap dadah di Kampung Sijangkang, manakala dua lagi ditahan sekitar kampung sama," katanya menerusi kenyataan Ahmad Ridhwan berkata, polis juga berjaya menemui barangan milik pengadu yang dilaporkan hilang, manakala semakan mendapati lapan suspek mempunyai rekod lampau berkait dadah, pecah rumah dan curi motosikal.

"Beberapa ahli kumpulan ini juga pernah ditahan tahun lalu atas kesalahan sama dan mereka kini ditahan reman untuk siasatan mengikut Seksyen 457 Kanun Keseksaan," katanya.23 Januari lalu, tiga termasuk ketua Geng Amy Sandora berusia 26 hingga 40 tahun diberkas dalam tempoh 24jam di sekitar Kampung Sri Jangkang.


Hasil DNA polis tangkap suspek kes rogol 12 tahun lalu

KUALA LUMPUR, 8 April - Polis berjaya menyelesaikan satu kes rogol membabitkan seorang remaja perempuan berumur 15 tahun yang berlaku di Balik Pulau, Pulau Pinang pada 12 tahun yang lalu melalui hasil data asid deoksiribonukleik (DNA).

Pengarah Jabatan Siasatan Jenayah Bukit Aman Datuk Seri Abd Jalil Hassan berkata hasil DNA yang diambil di lokasi kes rogol, pihaknya berjaya menahan seorang lelaki berumur 40 tahun.

Suspek itu ditahan pukul 3.30 petang di sebuah ladang ternakan kambing di Balik Pulau, semalam.

"Siasatan saintifik yang menggunakan data DNA berjaya mengenal pasti identiti suspek dalam kes ini.

“Sehubungan itu, satu operasi dilancarkan serta-merta untuk mengesan suspek dan suspek berjaya ditahan serta direman di Ibu Pejabat Polis Daerah Barat Daya, Pulau Pinang selama enam hari hingga Rabu depan bagi membantu siasatan di bawah Seksyen 376 Kanun Keseksaan.

“Polis tidak pernah berputus asa dalam usaha mendapatkan maklumat perkembangan kes sehingga berjaya mengenal pasti suspek yang terlibat untuk dibawa ke muka pengadilan,” katanya menerusi kenyataan malam tadi.

Abd Jalil berkata polis sedang melengkapkan siasatan dan kertas siasatan akan dirujuk kepada pihak Pejabat Pendakwa Raya untuk arahan pertuduhan.


Tiga individu ditahan bantu siasatan cuba rempuh polis

KUALA LUMPUR, 8 April- Polis menahan seorang lelaki warga asing serta seorang lelaki dan wanita tempatan selepas disyaki terlibat dalam insiden cubaan merempuh anggota polis di Sungai Long dekat Kajang, Selangor, Selasa lepas.Ketua Polis Daerah Kajang ACP Mohd Zaid Hassan berkata ketiga-tiganya yang berusia antara 34 dan 38 tahun ditahan di Bandar Sungai Long kira-kira 12.30 tengah hari semalam hasil pemantauan dan pemeriksaan.Beliau berkata dalam kejadian pukul 2.14 pagi itu, tiga anggota polis yang menjalankan tugas ronda cegah jenayah terserempak dengan sebuah kereta jenis Perodua Myvi berwarna merah yang dipandu seorang lelaki dalam keadaan mencurigakan."Polis kemudian cuba menghentikan kereta itu namun suspek memecut dan memandu secara melulu yang menyebabkan polis mengejar suspek sejauh tiga kilometer."Ketika dikejar, suspek beberapa kali cuba menghimpit polis yang menaiki motosikal dan apabila tiba di sebatang jalan mati, suspek tetap enggan memberhentikan kenderaan dan bertindak membuat pusingan U serta cuba merempuh ketiga-tiga anggota polis tersebut," katanya dalam kenyataan hari ini. Tindakan agresif suspek telah menyebabkan polis melepaskan beberapa das tembakan ke arah kereta tersebut namun suspek berjaya meloloskan diri.Mohd Zaid berkata selain penahanan ketiga-tiga individu itu, polis turut merampas sebuah Perodua Myvi yang mempunyai kesan tembakan disyaki terlibat dalam kes itu.

Beliau berkata kesemuanya akan direman untuk membantu siasatan mengikut Seksyen 186 Kanun Keseksaan kerana menghalang penjawat awam bertugas dan Seksyen 307 kanun sama kerana cubaan bunuh selain polis sedang mengesan beberapa individu lain yang disyaki turut terlibat kes itu."Mana-mana individu yang mempunyai maklumat kejadian ini diminta menghubungi Ibu Pejabat Polis Daerah Kajang di talian 03-8911 4222 atau mana-mana balai polis berhampiran bagi membantu siasatan," katanya.


15 PATI warga Myanmar dicekup

PASIR MAS, 8 April- Tindakan 15 pendatang asing tanpa izin (PATI) warga Myanmar sanggup berhimpit-himpit dalam sebuah kenderaan pelbagai guna (MPV) mewah tidak berbaloi apabila dicekup oleh anggota Batalion 7 Pasukan Gerakan Am (PGA) Kuantan, hari ini. Kumpulan PATI yang berusia 22 hingga 38 tahun itu ditahan selepas MPV dinaiki itu terbabas di Kampung Perangkap, Bunut Susu Pasir Mas pada pukul 12.30 tengah malam tadi. Pegawai Pemerintah Batalion 7 PGA Kuantan, Superintendan Azhari Nusi berkata, kejayaan tangkapan PATI itu turut dibantu oleh anggota dari Ibu Pejabat Polis Daerah (IPD) Pasir Mas. Semasa pemeriksaan, Pihaknya telah menjumpai 13 PATI lelaki dan dua wanita di tempat duduk penumpang hadapan dan belakang. Kesemua PATI itu gagal mengemukakan sebarang dokumen perjalanan yang sah.  Menurutnya, kesemua PATI itu dikatakan akan dihantar ke Machang untuk bekerja dalam sektor pembinaan bangunan. Turut ditahan seorang lelaki warga tempatan berusia 33 tahun yang bertindak sebagai 'transporter' bagi membantu siasatan. Beliau berkata, siasatan mendapati lelaki warga tempatan itu mengenakan upah sebanyak 200 ringgit untuk setiap PATI yang dibawa. Kes disiasat bawah Seksyen 26J Akta Antipemerdagangan Orang dan Antipenyeludupan Migran (ATIPSOM) dan Seksyen 6 (1) (c) Akta Imigresen 1959/63.

(Pendatang asing Myanmar berhimpit di dalam kenderaan MPV yang terbabas)


Rasuah projek GLC bernilai RM2.3 bilion, SPRM tahan lapan individu

PUTRAJAYA, 8 April- Suruhanjaya Pencegahan Rasuah Malaysia (SPRM) menahan reman lapan individu bagi membantu siasatan berhubung kes rasuah melibatkan projek milik syarikat berkaitan kerajaan (GLC) bernilai lebih RM2.3 bilion.Permohonan reman terhadap kesemua suspek berusia antara 35 hingga 45 tahun masing-masing dibuat di Mahkamah Majistret Putrajaya dan Mahkamah Majistret Kuching, Sarawak.Di Putrajaya, permohonan reman selama empat hari terhadap dua individu dan lima hari terhadap empat individu dibenarkan oleh Majistret Shah Wira Abdul Halim.Sementara itu di Mahkamah Majistret Kuching, permohonan reman selama lima dan dua hari terhadap dua individu dibenarkan oleh Majistret Zubaidah Sharkawi.Menurut sumber, kesemua suspek yang terdiri daripada ketua pegawai eksekutif, ketua pegawai operasi, pegawai eksekutif, pengarah dan pemilik syarikat terbabit dipercayai terlibat dalam perlakuan rasuah antara tahun 2007 hingga 2021.Kesemua ditahan di Ibu Pejabat SPRM dan SPRM Sarawak antara 1.30 petang semalam hingga 12.30 tengah malam tadi ketika hadir memberi keterangan.10 buah kenderaan mewah pelbagai jenama turut disita selain wang tunai melebihi RM27,000, barang kemas, jam tangan mewah, beg tangan pelbagai jenama serta membekukan 12 akaun syarikat dan individu.Pengarah Kanan Bahagian Siasatan SPRM, Datuk Seri Hishamuddin Hashim mengesahkan penahanan tersebut.Kes disiasat mengikut Seksyen 17 Akta SPRM 2009.


Restoran tumpuan geng plastik hitam diserbu, dua 'ulat' diberi notis

PERINGGIT, 8 April- Padah tidak menghormati bulan Ramadan, sebuah restoran diserbu penguat kuasa Jabatan Agama Islam Melaka (JAIM) apabila dipercayai menjadi pusat geng ‘plastik hitam’ membeli makanan.Dalam serbuan tengah hari tadi, antara yang menerima notis ialah dua pekerja restoran tersebut yang bertindak sebagai 'ulat' atau penghantar makanan kepada individu tidak berpuasa yang menunggu di dalam kereta atau motosikal.Pengarah JAIM, Datuk Che Sukri Che Mat berkata, Ops Plastik Hitam Menggelegak itu dilakukan hasil risikan pasukannya sejak hari pertama Ramadan lagi memandangkan restoran tersebut sememangnya terkenal sebagai lokasi tumpuan golongan culas berpuasa. "Untuk operasi hari ini sebanyak tujuh notis dikeluarkan ke atas pemilik dan pekerja restoran yang berusia antara 24 dan 63 tahun itu atas kesalahan di bawah Seksyen 49 Enakmen Kesalahan Syariah Negeri Melaka 1991 dan mereka diperintahkan untuk hadir ke pejabat JAIM untuk memberi keterangan," katanya kepada pemberita selepas operasi itu di sini hari ini.Katanya siasatan awal mendapati restoran tersebut memulakan perniagaan seawal pukul 8.00 pagi dan mendakwa mereka menjual makanan kepada golongan bukan Muslim.

Jelas Che Sukri, premis itu yang disifatkannya sebagai kawasan paling 'panas' di Melaka Tengah pada bulan Ramadan, sebelum ini pernah diberi amaran kerana mereka telah melakukan aktiviti tersebut sejak bertahun lamanya."Kali ini modus operandinya menggunakan 'ulat' dan mereka menerima tempahan melalui telefon. Jadi air dan makanan sudah siap dibungkus dan ulat ini akan terus ke kereta di mana pembeli sedia menunggu.“Jadi pembeli tidak perlu ‘drop off’ atau singgah di kedai dan kaedah menggunakan ‘ulat’ ini lebih mudah dan lancar dalam menghantar makanan yang dibeli,” katanya.


Bekas pengarah 1MDB mengaku RM2.28 bilion masuk ke akaun peribadi Najib

KUALA LUMPUR, 7 April - Seorang saksi dalam perbicaraan kes 1Malaysia Development Berhad (1MDB) hari ini menukar keterangannya dan mengaku di Mahkamah Tinggi di sini bahawa sejumlah RM2.28 bilion daripada wang dana negara itu masuk ke akaun peribadi bekas Perdana Menteri Datuk Seri Najib Tun Razak di antara tahun 2011 dan 2014.Bercanggah dengan keterangannya sebelum ini yang menyatakan Najib tidak menerima manfaat daripada wang 1MDB, bekas Pengarah Bukan Eksekutif 1MDB Tan Sri Ismee Ismail, 58, menukar fikiran mengenai perkara itu dan setuju dengan pendakwaan selepas ditunjukkan carta aliran beberapa lapisan proses membabitkan Deutsche Bank dan kemudahan pinjaman Nota Jangka Sederhana Islamik (IMTN). Mengikut dokumen yang ditunjukkan kepada saksi pendakwaan ke-13 itu semasa pemeriksaan semula oleh Timbalan Pendakwa Raya Kanan Datuk Seri Gopal Sri Ram, wang itu melalui beberapa siri lapisan proses sebelum berakhir dalam akaun peribadi Ambank Najib dengan nombor akhir 694 dan 880.Sri Ram: Adakah anda ingin mempertimbang semula jawapan anda bahawa tertuduh tidak menerima sebarang manfaat daripada kesemua transaksi ini?Ismee: Kesemua dokumen ini tidak ditunjukkan kepada saya semasa pemeriksaan balas. Sri Ram kemudian menyoal saksi itu sama ada beliau ingin menukar jawapannya dan Ismee menjawab “Daripada carta itu, saya boleh lihat sejumlah dana telah masuk ke akaun tersebut.”Sri Ram mengulangi “Maksud anda, sejumlah dana milik 1MDB telah masuk ke akaun tertuduh” dan saksi itu bersetuju.Terdahulu, Sri Ram menyoal Ismee mengenai pandangannya terhadap hubungan ahli perniagaan dalam buruan Low Taek Jho atau Jho Low dengan Najib sepanjang tempoh beliau berada dalam Lembaga Pengarah dari 2009 hingga 2016. Sri Ram: Sepanjang tempoh itu, daripada pemerhatian anda, apa yang dapat anda rumuskan mengenai hubungan antara Jho Low dan Najib?Ismee: Saya percaya mereka mempunyai hubungan rapat.Ditanya lanjut oleh Sri Ram sama ada beliau mempunyai pengetahuan secara peribadi mengenai butiran bagaimana Najib dan Jho Low berkongsi dana 1MDB, Ismee berkata beliau tidak tahu.

Najib, 68, berdepan empat pertuduhan menggunakan kedudukannya untuk memperoleh suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan amaun sama.Perbicaraan di hadapan Hakim Datuk Collin Lawrence Sequerah bersambung. - BERNAMA


67 pengunjung pusat hiburan dikompaun RM1,000

KUALA LUMPUR, 8 April - Sepasukan pegawai Jabatan Pencegahan Jenayah Dan Keselamatan Komuniti (JPJKK) Kuala Lumpur telah berjaya melakukan serbuan berasingan ke atas tiga buah premis pusat hiburan yang terletak di Kuala Lumpur lewat malam tadi. Menurut Ketua jabatan Pencegahan Jenayah dan Keselamatan Komuniti Datuk Azman Ayob hasil risikan mendapati kesemua pusat hiburan tersebut telah beroperasi dengan melakukan kesalahan melanggar Peraturan 17 Akta Pencegahan dan Pengawalan Penyakit Berjangkit PPN 4 2021 (Melakukan aktiviti terlarang dalam pub dan kelab malam) yang masih dikuatkuasakan ketika ini. Sebanyak 9 kompaun telah dikeluarkan terhadap pengunjung di premis pertama, 31 kompaun dikeluarkan terhadap pengunjung di premis kedua dan 27 kompaun dikeluarkan terhadap pengunjung di premis ketiga.

(Polis melakukan serbuan bagi operasi khas pematuhan SOP COVID-19 di pusat hiburan)

Dalam perkembangan sama juga, sebanyak 3 kompaun turut dikeluarkan terhadap pemilik premis pusat hiburan yang terlibat. Nilai kompaun yang dikeluarkan adalah berharga RM1,000 dan jumlah keseluruhan kompaun yang telah dikeluarkan dalam serbuan malam tadi adalah berjumlah RM70,000.00. "Orang ramai dinasihatkan agar sentiasa mematuhi SOP COVID-19 yang masih dikuatkuasakan demi mengurangkan penularan jangkitan wabak ini," "Jika terdapat sebarang maklumat pelanggaran SOP COVID-19 terutama di pusat hiburan berhampiran anda, orang ramai boleh menyalurkan maklumat tersebut melalui aplikasi Volunteer Smartphone Patrol (VSP) yang boleh dimuat turun di telefon pintar anda," menurut Azman Ayob dalam kenyataan media yang dikeluarkan pada khamis.Polis Kuala Lumpur amat menghargai sebarang bentuk maklumat daripada anda demi kesejahteraan masyarakat bersama.

(Pihak polis menjalankan operasi khas pematuhan SOP COVID-19)


Lelaki mangsa pemerdagangan pemandu teksi wanita

SEREMBAN, 8 April - Seorang pemandu teksi wanita mengaku tidak bersalah di Mahkamah Sesyen Seremban hari ini atas pertuduhan pemerdagangan seorang individu bagi maksud eksploitasi untuk meminta sedekah di tempat awam, tahun lalu.    Tertuduh, Nurul Hidayah Md Nor, 30, membuat pengakuan itu sebaik pertuduhan dibacakan terhadapnya dihadapan Hakim, Datin Surita Budin.  Berdasarkan pertuduhan, tertuduh didapati memperdagangkan seorang lelaki berusia 27 tahun yang bukan merupakan seorang kanak-kanak bagi maksud eksplotasi yang menyalahi undang-undang iaitu Seksyen 27 kurungan C - Akta Kesalahan Kecil 1955 kurungan Akta 336.   Tertuduh telah menyuruh lelaki itu meminta sedekah di tempat awam sedangkan dia mampu mempunyai mata pencarian yang lain.

Perbuatan itu didakwa dilakukan di sekitar Seremban dan Senawang antara Mei hingga 7 November 2021.    Sehubungan itu tertuduh didakwa mengikut Seksyen 12 Akta Antipemerdagangan Orang dan Antipenyeludupan Migran 2007 kurungan Akta 670 yang membawa hukuman penjara tidak melebihi 20 tahun dan boleh juga dikenakan denda atau kedua-duanya sekali jika sabit kesalahan.    Mahkamah membenarkan tertuduh diikat jamin sebanyak RM15,000 dengan syarat tambahan tidak mengganggu mangsa serta melaporkan diri setiap bulan di balai polis berhampiran sehingga kes selesai.    Pendakwaan dikendalikan oleh Timbalan Pendakwa Raya, Nor Azizah Aling manakala tertuduh diwakili peguam M.Haresh.   Tarikh sebutan semula kes pada 24 Mei depan.

(Seorang pemandu teksi wanita mengaku tidak bersalah di Mahkamah hari ini)


Lelaki ditahan bawa 4.5kg dadah jenis heroin

IPOH, 8 April - Seorang lelaki ditahan bersama dadah bernilai RM158,203 di tepi jalan kawasan Ladang Kelapa Sawit, Jalan Teluk Intan-Bidor, Perak.  Penahanan dibuat sepasukan anggota daripada Jabatan Siasatan Jenayah Narkotik, Ibu Pejabat Polis Kontinjen Perak, Rabu lalu.  Menurut Ketua Polis Perak, Datuk Mior Faridalathrash Wahid, hasil pemeriksaan terhadap lelaki berusia 39 tahun itu menemui 10 bungkusan plastik mengandungi bahan disyaki dadah jenis heroin seberat 4,520 gram.  "Untuk makluman semua tindakan diambil di bawah akta dadah berbahaya perlucutan harta 1988 di mana Jabatan Siasatan Jenayah Narkotik Perak telah menyita sebuah motosikal dengan jumlah sitaan RM2,000 "Nilai keseluruhan rampasan dadah bersama harta yang disita adalah RM160,203.15," katanya ketika sidang media di sini hari ini.Mior berkata jumlah keseluruhan dadah dirampas boleh digunakan oleh kira-kira 10,000 penagih.  Hasil ujian air kencing juga mendapati suspek positif dadah morfin dan mempunyai dua rekod lampau berkaitan dadah.  Kes disiasat di bawah Seksyen 39B Akta Dadah Berbahaya 1952.

(10 bungkusan plastik mengandungi bahan disyaki dadah jenis heroin seberat 4,520 gram)


Tidak lapor suapan, bekas eksekutif PKK didenda RM8,000

(Mohd Jazid Md Jani didenda RM8,000 di Mahkamah Sesyen Shah Alam hari ini/FOTO RTM)

Oleh itu, tertuduh didakwa mengikut Seksyen 25 (1) Akta SPRM 2009 dan boleh dihukum di bawah Seksyen 25 (2) akta sama yang memperuntukkan hukuman denda maksimum RM100,000 atau penjara tidak lebih 10 tahun atau kedua-duanya.Terdahulu, Mohd Jazid yang tidak diwakili peguam, merayu kepada mahkamah agar dikenakan hukuman berbentuk denda yang ringan dengan alasan dia kini insaf serta menanggung ibu yang uzur kerana sakit tua selain dua anaknya kini menuntut di institut pengajian tinggi (IPT).Bagaimanapun, Timbalan Pendakwa Raya Fadhli Ab Wahab memohon agar mahkamah mengenakan hukuman setimpal memandangkan kepentingan awam mengatasi kepentingan individu dan kes tersebut adalah kesalahan yang serius.Sebelum menjatuhkan hukuman, Rozilah turut menasihati Mohd Jazid agar insaf dan tidak mengulangi kesalahan sama meskipun insiden tersebut pada 2015.


Suspek disyaki tikam rakan serumah direman 7 hari

SEREMBAN, 7 April - Suspek yang disyaki menikam sehingga mati rakan senegaranya di sebuah rumah di sini, pagi semalam, direman tujuh bermula hari ini bagi membantu siasatan kes.Ketua Polis Daerah Seremban Asisten Komisioner Nanda Maarof berkata, permohonan reman dibuat di Mahkamah Majistret Seremban di sini."Suspek yang disyaki terbabit dengan kematian seorang remaja lelaki etnik Rohingya berusia 19 tahun di sebuah rumah di Bukit Tembok direman sehingga 13 April ini."Permohonan reman terhadap suspek yang berusia 40 tahun dibuat mengikut Seksyen 117 Kanun Pencegahan Jenayah di hadapan Majistret Intan Syafinaz Ros'lin hari ini," katanya menerusi satu kenyataan.

(Suspek diiringi anggota polis ketika ditahan reman pada pagi tadi di Mahkamah Majistret Seremban/FOTO RTM)

Sebelum ini media melaporkan, mayat seorang lelaki warga Myanmar ditemui dalam keadaan tidak berpakaian dan terdapat kesan tikaman pada perut di sebuah rumah di Jalan Bukit Tembok, jam 9.40 pagi semalam.Mayat ditemui seorang lelaki tempatan yang memeriksa kediaman yang turut didiami suspek selepas suspek melarikan diri sejurus bergaduh dengan mangsa.Suspek kemudiannya ditahan anggota Ibu Pejabat Kontinjen (IPK) Pulau Pinang dalam sebuah kedai pakaian di Jalan Aston, Bukit Mertajam, Pulau Pinang, pada pukul 1.30 tengah hari semalam.


Rasuah: Juruukur PBT direman

SEREMBAN, 7 April - Seorang Penolong Juruukur bahan Pihak Berkuasa Tempatan (PBT) direman tujuh hari bagi membantu siasatan berhubung kes rasuah untuk mendapatkan permohonan kelulusan pelan ubah suai rumah tanpa melalui prosedur sah. Perintah reman terhadap suspek berusia 40 tahun itu dikeluarkan oleh Majistret, Intan Syafinaz Ros'lin di Mahkamah Trafik di sini hari ini.Permohonan reman dikemukakan oleh Pegawai Pendakwa Suruhanjaya Pencegahan Rasuah Malaysia (SPRM), Mohd Khairi Abdul Karim. Suspek ditahan dalam Ops Cinda pada Rabu di Ampangan, kira-kira pukul 3.30 petang. Difahamkan, pegawai berkenaan disyaki menerima wang rasuah sebanyak RM3,000 daripada seorang individu sebagai balasan mendapatkan kelulusan permohonan pelan ubah suai rumah tanpa melalui prosedur sah yang ditetapkan oleh PBT berkenaan. Perbuatan itu dilakukan pada tahun Ogos 2019 dan kes berkenaan disiasat mengikut Seksyen 16(a)(A) akta SPRM 2009 serta boleh dihukum di bawah Seksyen 24 akta sama.


Pembantu restoran, jurujual didakwa curi cincin kahwin dan kereta

MELAKA, 6 April - Dua sahabat dihadapkan ke Mahkamah Majistret Ayer Keroh di sini hari ini atas tuduhan memecah masuk sebuah kediaman dan mencuri beberapa barangan melibatkan kerugian lebih RM15,000 termasuk sebuah kereta pada 3 Mac lepas.Pembantu restoran Mohd Adib Kasim, 32, dan jurujual Fais Yusoff, 38, mengaku tidak bersalah selepas pertuduhan dibacakan oleh jurubahasa di hadapan Majistret Mohamad Izwan Mohamed Noh.Mengikut pertuduhan kedua mereka didakwa melakukan pecah rumah dengan memasuki rumah milik Mohd Hamizzuri Huri, 48, di Taman Merak, Melaka Tengah di sini pada 3 Mac lepas, sekitar 8.15 malam.

Mohd Adib dan Fais didakwa mencuri barangan berupa sebentuk cincin kahwin platinum lelaki, seutas gelang emas, rantai emas, jam tangan pelbagai jenama dengan anggaran nilai RM5,000.Selain itu, enam beg tangan pelbagai jenama anggaran RM8,000; satu beg sandang yang mengandungi wang campuran luar negara dianggarkan RM2,000; tiga kunci motosikal bersama cukai jalan; minyak wangi anggaran RM700;Turut dicuri alat kawalan jauh pintu pagar, polisi insurans kereta Toyota Harrier, dompet mengandungi kad bank, kad insurans, lesen memandu isteri, dua komputer riba, dua unit telefon, seunit tablet, serangkai kunci kereta dan kunci rumah anggaran nilai keseluruhan kira-kira RM2,000 dan sebuah kereta jenis Toyota Harrier.Mohd Adib dan Fais didakwa mengikut Seksyen 457 Kanun Keseksaan yang memperuntukkan hukuman penjara sehingga lima tahun dan denda, dan jika kesalahan yang dimaksudkan hendak dilakukan itu adalah kesalahan mencuri, maka tempoh penjara itu boleh dilanjutkan sehingga 14 tahun dan bagi mana-mana satu kesalahan itu kali kedua atau yang kemudian, boleh dikenakan denda dan sebat.Ketika prosiding Timbalan Pendakwa Raya Fiqri Hakim Zamri mencadangkan tiada jaminan diberikan ke atas Mohd Adib dan Fais.Bagaimanapun kedua tertuduh yang diwakili peguam Amrit Singh merayu agar anak guamnya diberi jaminan dengan alasan mempunyai tanggungan anak yang kecil, bekerja sebagai pembantu makanan dan jurujual selain sudah berada lama dalam tahanan.Mohamad Izwan membenarkan kedua tertuduh dijamin RM7,000 dengan dua penjamin dan perlu melaporkan diri ke balai polis seminggu sekali sehingga kes selesai. Mahkamah menetapkan 19 Mei sebagai tarikh sebutan semula. - BERNAMA


Rasuah: Bekas Pengarah di ICU JPM P.Pinang dipenjara 15 bulan

PUTRAJAYA, 6 April - Bekas Pengarah di Unit Penyelarasan Pelaksanaan, Jabatan Perdana Menteri (ICU JPM) Pulau Pinang kekal dipenjara dan didenda selepas Mahkamah Rayuan hari ini menolak rayuannya dan mengekalkan sabitan bersalah atas dua pertuduhan rasuah membabitkan nilai keseluruhan RM50,818.50, sembilan tahun lepas.Panel tiga hakim diketuai Datuk Seri Kamaludin Md Said bagaimanapun mengurangkan hukuman penjara daripada tiga tahun kepada 15 bulan terhadap Mohd Noor Rejab selepas mempertimbangkan beberapa faktor terutamanya umur perayu yang kini berusia 60 tahun.Dalam keputusan sebulat suara, Kamaludin berkata mahkamah berpandangan tiada alasan kukuh untuk campur tangan dapatan mahkamah-mahkamah sebelum ini yang mendapati perayu bersalah atas kedua-dua pertuduhan dihadapinya."Kami telah melihat penghakiman Mahkamah Sesyen dan Mahkamah Tinggi dan kami dapati kedua-dua mahkamah itu membuat dapatan yang konsisten. Dapatan yang dibuat adalah berdasarkan fakta dan kita tidak boleh ganggu fakta tanpa alasan. Kami minta maaf Encik Mohd Noor, kami tidak boleh buat apa-apa."Namun, peguam perayu (Mohd Noor) telah merayu terhadap hukuman dan setelah mempertimbangkan latar belakang, umur dan faktor lain dalam kes ini, mahkamah mengurangkan hukuman penjara tiga tahun kepada 15 bulan serta denda RM130,812.50 dikekalkan bagi pertuduhan di bawah Seksyen 23 Akta Suruhanjaya Pencegahan Rasuah Malaysia (SPRM) 2009 dan hukuman penjara satu tahun dikurangkan kepada enam bulan untuk kesalahan di bawah Seksyen 165 Kanun Keseksaan."Mahkamah memerintahkan hukuman penjara berjalan secara serentak bermula hari ini," kata Kamaludin yang bersidang bersama-sama Datuk Wira Ahmad Nasfy Yasin dan Datuk Hashim Hamzah.Bekas penjawat awam itu telah membayar denda tersebut.

Sebaik sahaja mahkamah berhenti bersidang, Mohd Noor dilihat berpelukan dengan seorang wanita dipercayai anaknya dan cuba menenangkan ahli keluarganya itu.Mohd Noor merayu terhadap keputusan Mahkamah Tinggi Pulau Pinang pada 11 Julai 2019 yang mengekalkan hukuman penjara tiga tahun dan denda RM130,812.50 terhadapnya yang dijatuhkan oleh Mahkamah Sesyen Georgetown pada 18 Mei 2018.Mohd Noor sebagai Ketua Sektor Khidmat Pengurusan dan Pembangunan di Jabatan Pendidikan Negeri Pulau Pinang didakwa telah menggunakan jawatannya itu bagi mendapatkan suapan iaitu dengan memperakukan baucar bayaran bertarikh 17 Okt 2013 bagi pembayaran membekalkan 'Lab Coat' untuk pembantu makmal di seluruh sekolah Pulau Pinang bernilai RM26,162.50 kepada Syarikat Nur Ehsan Maju Enterprise, yang mempunyai kepentingan terhadap dirinya.Kesalahan didakwa dilakukan di pejabat Jabatan Pendidikan Negeri Pulau Pinang pada 17 Okt 2013, mengikut Seksyen 23 Akta SPRM 2009.Mohd Noor juga didakwa menerima untuk dirinya wang berjumlah RM24,656 melalui cek Maybank daripada seorang individu yang mempunyai hubungan kerja rasmi dengan dirinya di Maybank Cawangan Penang Road, Pulau Pinang pada 24 Okt 2013, mengikut Seksyen 165 Kanun Keseksaan.Kes dikendalikan oleh Timbalan Pendakwa Raya Mohd Zain Ibrahim dan Mohd Fairuz Johari manakala perayu diwakili peguam Ashok Athimulan. - BERNAMA


Kes cabul di Tamarind Square, penghantar makanan dicekup polis

CYBERJAYA, 6 April - Polis berjaya menahan seorang penghantar makanan berhubung kes serangan seksual di Tamarind Square, Cyberjaya, sebentar tadi.Ketua Polis Daerah Sepang Wan Kamarul Azran Wan Yusof berkata suspek berusia 20 tahun ditangkap oleh pasukan yang ditugaskan memburu pelaku kes itu, pada tengah hari tadi.“Saya baru dimaklumkan suspek berjaya ditangkap lebih kurang pukul 12.50 tengah hari, dia kini dalam tahanan polis,” katanya kepada media dalam kumpulan WhatsApp.Katanya, polis berjaya mengesan suspek berdasarkan rakaman CCTV yang diambil daripada pengurusan Tamarind Square."Rakaman menunjukkan suspek menggunakan motosikal Yamaha Lagenda ke sana. Dia meletakkan motosikal di tempat letak kenderaan bawah tanah sebelum berjalan."Berdasarkan maklumat diterima, suspek adalah seorang penghantar makanan."Pasukan polis kemudian menuju ke sebuah alamat di Taman Putra Perdana di Puchong, di mana suspek ditahan dan beberapa bukti dirampas," katanya.Kamarul Azran berkata suspek didakwa mengaku terhadap beberapa serangan seksual di tempat kejadian yang sama.

Terdahulu, polis memburu seorang lelaki bagi membantu siasatan kes cabul di Tamarind Square, Cyberjaya, semalam.Ia susulan laporan polis dibuat seorang mangsa, iaitu wanita berumur 27 tahun yang didatangi suspek di ruang parkir bangunan berkenaan.Terdahulu, seorang pengguna media sosial memaklumkan terdapat dua kes cabul dilakukan di Tamarind Square oleh suspek yang sama semalam.Menurut laporan polis daripada mangsa, dua insiden cabul berasingan berlaku dalam tempoh 15 minit.Dalam insiden pertama, kira-kira pada jam dua petang, pelaku dilaporkan berpakaian gelap telah meraba seorang pembantu peribadi berusia 27 tahun ketika dia sedang meletakkan barangnya di dalam kereta, di tempat letak kereta tingkat tiga.Insiden kedua dilaporkan berlaku pada jam 2.15 petang melibatkan perempuan berusia 34 tahun. Mangsa sedang menunggu lif di Tingkat 2 Blok A Tamarind Square, ketika suspek memeluknya dari belakang dan mencabulnya.Kamarul Azran berkata polis telah mendapatkan rakaman CCTV daripada premis itu dan mereka yakin dua insiden itu dilakukan oleh orang yang sama.Polis juga mengesyaki lelaki itu merupakan pelaku serangan serupa di tempat itu pada Disember tahun lalu.Pihak berkuasa dijangka melaksanakan proses mengesan suspek dan akan memanggil semua mangsa yang terlibat.


Minta rasuah, pegawai JPJ dijel 14 hari dan didenda RM17,500

SEREMBAN, 6 April - Tindakan seorang pegawai Jabatan Pengangkutan Jalan (JPJ) meminta rasuah sebanyak RM3,500 dari sebuah syarikat agar tidak mengambil tindakan pengutkuasaan ke atas kesalahan dilakukan membawa padah apabila dijatuhi hukuman penjara 14 hari dan denda RM17,500 oleh Mahkamah Sesyen di sini, hari ini.Mohd Najmi Zakaria, 38 tahun, mengaku bersalah atas pertuduhan dibacakan oleh Timbalan Pendakwa Raya SPRM, Mohd Azriff Firdaus Mohamad Ali di hadapan Hakim, Rushan Lutfi Mohamed.Mahkamah turut memerintahkan hukuman penjara tiga bulan jika tertuduh gagal membayar denda berkenaan.Mengikut kertas pertuduhan pertama, tertuduh secara rasuah telah meminta suatu suapan iaitu wang berjumlah RM3,500 daripada pemilik syarikat Lukut Agency, Cheok Cze Wei.Ia sebagai dorongan tertuduh yang bertugas sebagai Pemeriksa Kereta Motor untuk memastikan tiada tindakan penguatkuasaan diambil berkaitan lapan buah kenderaan yang tidak mematuhi notis di bawah seksyen 61(1) Akta Pengangkutan Jalan 1987.Dia melakukan kesalahan itu di sekitar Seremban antara 13 Februari 2018 hingga 31 Mei 2019.Tertuduh didakwa di bawah Seksyen 16(a)(B) Akta Suruhanjaya Pencegahan Rasuah Malaysia 2009 dan boleh dihukum di bawah Seksyen 24(1) akta yang sama.Jika sabit kesalahan, tertuduh boleh dipenjara maksimum 20 tahun dan denda tidak kurang lima kali ganda jumlah atau nilai suapan atau RM10,000 mengikut mana-mana yang lebih tinggi.Bagi pertuduhan kedua, bertempat di sekitar Seremban, tertuduh telah meminta wang suapan RM200 atas tujuan yang sama.Bagaimanapun dia mengaku tidak bersalah atas pertuduhan tersebut.Tertuduh diwakili peguam, Asmawi Ismail memohon hukuman minimum berdasarkan pengakuan bersalah anak guamnya dan situasi masa depan tertuduh yang akan ditamatkan perkhidmatan."Tertuduh telah 14 tahun berkhidmat dalam JPJ, dia juga menjaga ibu bapa yang sudah tua yang mana ayahnya baru menjalani pembedahan jantung dan dalam proses untuk sembuh."Kesalahan yang dilakukan tertuduh adalah yang pertama dihadapinya dan sebagai penjawat awam pengakuan bersalah itu akan menjejaskan pekerjaannya serta dia akan hilang pendapatan untuk menanggung keluarga," katanya.Pendakwaan dikendalikan Timbalan Pendakwa Raya, Mohamad Azriff Firdaus Mohamad Ali.


Polis cari lelaki cabul wanita di Cyberjaya

CYBERJAYA, 6 April- Polis sedang mengesan seorang lelaki yang disyaki terbabit dalam kes cabul seorang wanita di kawasan parkir sebuah pusat komersial Tamarind Square di Cyberjaya, semalam.Ketua Polis Daerah Sepang, ACP Wan Kamarul Azran Wan Yusof berkata dalam kejadian kira-kira 2.00 petang itu, wanita berumur 27 tahun telah disapa seorang lelaki kononnya untuk membantunya menyimpan barang ke dalam kereta di parkir pusat komersial tersebut, selain mahukan troli yang digunakan wanita itu.“Bagaimanapun wanita berkenaan menolak bantuan tersebut namun lelaki itu tetap mengambil barang pengadu dan memasukkan dalam kereta dan secara tiba-tiba suspek bertindak menyentuh dan meramas punggung pengadu sebelum melarikan diri,” kata Wan Kamarul dalam satu kenyataan.Beliau berkata, mangsa memaklumkan bahawa lelaki itu berpakaian serba hitam, menyandang beg silang warna hitam dengan rambut dan kulit berwarna gelap.“Pengadu hanya nampak lelaki itu matanya juling. Pengadu juga tidak kenal dan tidak pernah berjumpa dengan lelaki itu sebelum ini,” katanya menambah kes disiasat bawah Seksyen 354 Kanun Keseksaaan.

(Ketua Polis Daerah Sepang ACP Wan Kamarul Azran Wan Yusof)


Suspek jenayah dan dadah ditembak mati

KUALA TERENGGANU, 5 April - Dua lelaki mati ditembak dalam kejadian berbalas tembakan di Kampung Simpang Tok Ku.Suspek dipercayai terbabit dalam kejadian jenayah dan dadah ditemukan mati di tempat kejadian.Timbalan Ketua Polis Terengganu, Senior Asisten Komisioner (SAC) Wan Rukman Wan Hassan berkata, dalam kejadian pukul 11.30 pagi, rondaan Op Kesan terserempak dengan sebuah kereta dalam keadaan mencurigakan di kawasan Kampung Wakaf Beruas.Polis kemudiannya mengejar kenderaan suspek sejauh 2 kilometer.

(Wan Rukman ditemui pemberita ketika melihat ke tempat kejadian)

"Secara tiba-tiba salah seorang daripada penumpang di dalam kenderaan tersebut telah melepaskan satu das tembakan kearah pihak polis, jadi di situlah kita telah melepaskan tembakan kembali kearah suspek yang berada dalam kenderaan tersebut," kata Wan Rukman.Anggota polis berjaya menembak mati salah seorang suspek.Manakala seorang lagi suspek melarikan diri sejauh 300 meter dan bersembunyi di sebuah rumah kosong. Polis mengepung rumah berkenaan dan mengarahkan suspek menyerah diri namun suspek bertindak agresif dengan melepaskan tembakan ke arah polis.Pasukan polis membalas tembakan itu dan berjaya mengenai suspek.Identiti kedua-dua suspek sedang dikenal pasti, termasuk senjata yang digunakan.


Lelaki filipina dipenjara empat tahun akibat miliki organ penyu

TAWAU, 4 April - Mahkamah Sesyen Tawau di sini hari ini memerintahkan seorang lelaki warga Filipina dihukum penjara empat tahun dan denda RM200,000 selepas mengaku bersalah memiliki organ-organ penyu hijau (Chelonia Mydas) di Semporna, minggu lepas.Hakim Awang Kerisnada Awang Mahmud turut memerintahkan tertuduh, Suryan Sah Mohd Edi, 31, dipenjara dua tahun jika gagal membayar denda.Mengikut kertas pertuduhan, Suryan Sah didakwa melakukan kesalahan memiliki 13 keping plastron dan 25 keping sisik marginal penyu hijau di hadapan sebuah rumah tidak bernombor di Kampung Bangau-Bangau, Semporna pada 10 pagi, 29 Mac lepas.Spesies penyu tersebut dilindungi sepenuhnya mengikut senarai dalam Jadual 1, Bahagian 1, Nombor 8 Enakmen Pemeliharaan Hidupan liar 1997.Tertuduh didakwa melakukan kesalahan mengikut Seksyen 41(1) Enakmen Pemeliharaan Hidupan Liar 1997 dan dibaca bersama Seksyen 34 Kanun Keseksaan.

Hukuman ke atas tertuduh dibuat mengikut Seksyen 41(1) enakmen sama yang memperuntukkan hukuman denda maksimum RM250,000 selain penjara tidak lebih lima tahun, jika sabit kesalahan.Awang Kerisnada dalam penghakimannya berkata tertuduh adalah seorang penjenayah alam sekitar dan mahkamah perlu bertegas dalam perkara terbabit."Jadi, ini enam tahun penjara (empat tahun hukuman asal, dua tahun jika gagal bayar denda), tiada maaf bagimu penjenayah alam sekitar, kalau mahkamah tidak tegas maka lama-kelamaan hidupan liar di laut akan pupus, ini merupakan amaran keras kepada penjenayah alam sekitar lain."Item rampasan yang ditemukan bersama tertuduh sewaktu kejadian seperti kapak dan tukul ini juga, sudah menunjukkan yang penyu ini dibunuh dengan kejam," katanya.Mahkamah turut memerintahkan tertuduh diusir ke negara asal selepas menjalani hukuman selain mengarahkan pihak pendakwaan melupuskan kesemua barang rampasan iaitu plastron, sisik marginal penyu, perahu, enjin bot, sebilah pisau, kapak, tukul dan 'google mask' dengan sijil lupus dikeluarkan.Pendakwaan dikendalikan Pegawai Pendakwa Jabatan Hidupan Liar Abdul Karim Dakog sementara tertuduh tidak diwakili peguam. - BERNAMA


Tokan ketum tidak serik, sekali lagi ditahan polis di Pendang

PENDANG, 4 April - Tidak serik walaupun pernah ditahan beberapa kali atas kesalahan sama, seorang tokan ketum yang aktif menjual air daun ketum di sekitar Pendang sekali lagi dicekup pihak polis. Suspek berusia 30-an itu ditahan di sebuah rumah di Kampung Banggol Kambing, di sini. Ketua Polis Daerah Pendang, Deputi Superintendan Arriz Sham Hamezah dalam kenyataan kepada Berita RTM berkata, serbuan dilakukan oleh Bahagian Siasatan Jenayah Narkotik Daerah (BSJND) IPD Pendang pada pukul 12.30 pagi. Hasil serbuan, pihaknya merampas dua bungkusan plastik lutsinar yang berisi daun-daun hijau disyaki daun ketum seberat tiga kilogram, 20 bungkusan plastik lutsinar yang berisi cecair disyaki air rebusan daun ketum, peralatan untuk memproses air ketum serta 3 bungkusan plastik lutsinar yang disyaki digunakan untuk membungkus air ketum. Turut dirampas, wang tunai berjumlah lebih RM7,000 yang disyaki wang hasil daripada penjualan air ketum.

(Suspek ketika dicekup Bahagian Siasatan Jenayah Narkotik Daerah (BSJND) IPD Pendang)

Beliau berkata, siasatan awal mendapati lelaki tersebut memproses air ketum dibelakang rumahnya dan menjual kepada pelanggan tetap di kampungnya pada harga RM5 sebungkus. Lelaki tersebut tidak pernah serik walaupun sebelum ini pernah ditangkap beberapa kali atas kesalahan yang sama.  Suspek akan disiasat dibawah Seksyen 30 (3) Akta Racun 1952 dan boleh didenda tidak lebih RM10,000 atau penjara maksimum empat tahun atau kedua-duanya sekali jika sabit kesalahan. Jelas Arriz Sham, pihaknya amat berterima kasih kepada orang awam yang telah menyalurkan maklumat berkaitan jenayah pengedaran air ketum di kawasan tersebut.Beliau berharap orang ramai dapat terus menyalurkan maklumat berkaitan penjualan air ketum dan pengedaran dadah kepada pihak BSJND IPD Pendang atau mana-mana balai polis yang berhampiran.


APMM tahan enam bot nelayan Vietnam

(Pengarah Maritim Negeri Terengganu, Kapten Maritim Muhammad Suffi Mohd. Ramli menunjukkan gambar bot yang berjaya dirampas)

KUALA TERENGGANU, 5 April - Agensi Penguatkuasa Maritim Malaysia (APMM) negeri Terengganu menahan enam buah bot nelayan asing Vietnam menerusi Ops Kuda Laut dan Ops Naga Barat di enam lokasi berbeza sejak Khamis hingga Sabtu lalu. Kesemua bot nelayan itu ditahan pada kedudukan 68.5 hingga 130 batu nautika dari perairan Kuala Terengganu.  Pengarah Maritim negeri, Kapten Maritim Muhammad Suffi Mohd. Ramli berkata, kesemua bot ini ditahan oleh Kapal Maritim (KM) Redang dan KM Gemia yang sedang melakukan rondaan penguat kuasaan di perairan Terengganu. Turut ditahan 57 kru termasuk tekong berumur antara 21 hingga 61 tahun.

(Pengarah Maritim Negeri Terengganu, Kapten Maritim Muhammad Suffi Mohd. Ramli pada sidang media di Pejabat Maritim negeri)

APMM juga merampas 15 tan ikan pelbagai jenis, 50 kilogram sotong kering, 3,000 liter minyak diesel, dan peralatan menangkap ikan yang dianggarkan bernilai RM7 juta. Beliau optimis pihak penguatkuasa negara Vietnam juga turut mengambil tindakan tegas terhadap isu pencerobohan tersebut berdasarkan penurunan statistik dalam tempoh tiga bulan pertama ini. "Tahun ini kita dapat perhatikan modus operandi atau kaedah kemasukan penceroboh terutama nelayan Vietnam sangat berkurangan, tahun lepas kalau kita bandingkan statistik daripada Januari hingga April, sebanyak 40 kes tahun lepas berjaya ditahan, namun tahun ini berbeza, sangat ketara," kata beliau kepada pemberita dalam sidang media di Pejabat Maritim negeri, di sini. Kes disiasat di bawah Akta Perikanan 1985 kerana menceroboh dan menangkap ikan di perairan negara dan Akta Imigresen 1959/63 kerana tekong dan kru tidak memiliki sebarang dokumen pengenalan diri yang sah.


Polis tumpas geng along, tahan lapan lelaki tawar pinjaman wang tanpa lesen

BALIK PULAU, 3 April- Polis menumpaskan geng along selepas menahan lapan lelaki kerana menawarkan pinjaman wang tanpa lesen dalam serbuan di sebuah premis di Bayan Lepas Jumaat lepas.Ketua Polis Daerah Barat Daya Supt Kamarul Rizal Jenal berkata, kesemua lelaki berusia 20 hingga 30-an itu ditahan oleh sepasukan polis Jabatan Siasatan Jenayah Komersial (JSJK) Pulau Pinang dan Ibu Pejabat Polis Daerah Barat Daya, hasil risikan dan maklumat awam.“Berdasarkan siasatan awal, selain menawarkan pinjaman tanpa lesen dengan faedah yang tinggi, mereka juga mengugut mangsa yang gagal membuat bayaran balik pinjaman," katanya ketika dihubungi hari ini.

Katanya susulan penahanan lapan lelaki itu, polis merampas 19 unit telefon bimbit pelbagai jenama, 15 keping kad ATM pelbagai bank, tiga buku cek, lapan keping cek atas nama peminjam, senarai nama peminjam, empat kereta dan 14 salinan kad pengenalan peminjam.Katanya kesemua lelaki itu kini direman bagi membantu siasatan dan kes disiasat di bawah Seksyen 5(2) Akta Pemberi Pinjaman Wang 1951.


Pengusaha stesen minyak jual petrol bersubsidi kepada kenderaan asing berdepan tindakan tegas

PUTRAJAYA, 3 April- Pengusaha stesen minyak yang menjual petrol bersubsidi kepada kenderaan termasuk motosikal bernombor pendaftaran asing akan dikenakan tindakan tegas, kata Menteri Perdagangan Dalam Negeri dan Hal Ehwal Pengguna, Datuk Seri Alexander Nanta Linggi.Beliau berkata Kementerian Perdagangan Dalam Negeri dan Hal Ehwal Pengguna (KPDNHEP) dari semasa ke semasa telah mengeluarkan arahan kepada semua syarikat minyak dan pengusaha stesen minyak yang bersempadan dengan Singapura bagi memastikan pematuhan larangan penjualan petrol RON 95 kepada kenderaan terbabit."Kementerian juga telah mengarahkan semua KPDNHEP negeri yang bersempadan dengan Singapura dan Thailand supaya mempergiat pemantauan dan pemeriksaan serta mengambil tindakan tegas terhadap mana-mana pihak yang melanggar Akta Kawalan Bekalan 1961(Akta 122) dan (Peraturan-Peraturan Kawalan Bekalan 1974)," menurutnya dalam kenyataan hari ini.Akta itu memperuntuk penalti tidak melebihi RM1 juta atau hukuman penjara tidak melebihi tiga tahun atau kedua-dua sekali terhadap individu manakala perbadanan atau syarikat berdepan denda tidak melebihi RM2 juta.Nanta berkata, KPDNHEP memandang serius isu tular kenderaan bernombor pendaftaran Singapura dikatakan mengisi petrol menggunakan nozel kuning disyaki RON 95 yang merupakan minyak bersubsidi.

Susulan itu, beliau berkata bahagian penguatkuasa KPDNHEP telah diarah menjalankan siasatan serta-merta dan pemantauan lebih agresif di semua stesen minyak terutama yang berdekatan negeri bersempadan bagi mengelakkan ketirisan penjualan minyak petrol bersubsidi kepada kenderaan asing.Katanya aktiviti penguatkuasaan lebih agresif juga akan dilaksana dengan pelancaran Ops Pantau 2022 hari ini bagi memastikan bekalan barangan mencukupi dan dijual pada harga munasabah serta pematuhan tinggi oleh peniaga berikutan pembukaan penuh sektor ekonomi dan pintu sempadan negara pada 1 April lepas.


Kerani rugi hampir RM10,000 gara-gara beli telefon bimbit di media sosial

SEREMBAN, 3 April- Seorang kerani di Gemas, berputih mata apabila kerugian hampir RM10,000 gara-gara ditipu dalam urusan jual beli telefon bimbit jenama iPhone 12 menerusi media sosial pada 20 Mac lepas.Ketua Polis Daerah Jempol Supt Hoo Chang Hook berkata wanita berusia 24 tahun itu tertarik untuk membeli telefon bimbit berkenaan, yang diiklankan menerusi Instagram ketika berada di rumahnya di Felda Palong 7, kira-kira pukul 9 malam.“Mangsa berurusan dengan seorang individu menerusi WhatsApp dan diminta melakukan pembayaran barangan jika berminat bagi pengesahan pembelian tersebut melalui pautan diberikan.“Percaya dengan perkara itu, dia kemudiannya menekan pautan tersebut dan membuat pembayaran secara dalam talian sebanyak RM1,300 kepada satu akaun individu pada keesokannya," katanya dalam kenyataan di sini, hari ini.Hoo berkata mangsa membuat penyemakan baki akaunnya di sebuah bank di Bahau pada 31 Mac lepas dan mendapati baki akaun telah berkurangan sebanyak RM9,500, yang didakwa dipindahkan ke sebuah akaun bank tempatan milik seorang individu sebanyak empat kali tanpa pengetahuannya.Beliau berkata mangsa yang menyedari ditipu telah membuat laporan polis dua hari lepas (1 April) di Balai Polis Bahau dan kes disiasat mengikut Seksyen 420 Kanun Keseksaan.

(Ketua Polis Daerah Jempol Supt Hoo Chang Hook)


Lelaki ingkar arahan, cuba rempuh polis direman empat hari

KUALA LUMPUR, 3 April- Seorang lelaki warga asing direman empat hari mulai hari ini bagi membantu melengkapkan siasatan kes cubaan membunuh anggota polis dan ingkar arahan polis dalam satu insiden semalam.Timbalan Ketua Polis Daerah Petaling Jaya, Supt Ku Mashariman Ku Mahmood dalam kenyataan hari ini berkata, permohonan reman itu dikemukakan bagi membantu siasatan yang dibuat mengikut Seksyen 307 dan 188 Kanun Keseksaan.Beliau berkata selain itu, siasatan ke atas suspek turut dibuat mengikut Seksyen 26 (2) Akta Polis 1967, kerana melarikan diri daripada pemeriksaan serta Seksyen 6(1)(C) Akta Imigresen 1959/63, kerana tidak mempunyai dokumen pengenalan dan perjalanan diri yang sah.Ku Marshariman berkata dalam insiden berkenaan, suspek yang berusia 40 tahun itu berjaya ditahan kira-kira pukul 6.00 petang di kawasan Bandar Pinggiran Subang, Shah Alam, Selangor selepas melarikan diri daripada diperiksa.Beliau berkata, polis turut merampas kenderaan dinaiki suspek iaitu sebuah kereta Proton Wira Aeroback untuk siasatan lanjut.

Beliau berkata suspek sebelum itu telah diarahkan untuk berhenti bagi pemeriksaan, selepas dia didapati memandu dalam keadaan mencurigakan namun bertindak memecut dan cuba melanggar anggota bertugas menyebabkan anggota terbabit terpaksa melepas tembakan ke arah tayar kereta suspek.Terdahulu, tular sebuah video berdurasi seminit 14 saat di media sosial memaparkan kejadian sebuah MPV polis mengejar kereta di sebuah kawasan perumahan, dan seorang pemandu kereta dilihat menghentikan kenderaan sebelum berlari keluar dan dikejar polis hingga berjaya ditangkap.


Pembeli kek tipu guna resit palsu RM15,000 diberkas

(Penahanan suspek tular di media sosial selepas dikongsikan mangsa/FOTO TULAR)

KUALA LUMPUR, 2 April- Seorang wanita berusia 26 tahun ditahan polis selepas disyaki menipu dalam urusan pembelian kek dengan menggunakan resit palsu membabitkan kerugian berjumlah hampir RM15,000.Ketua Polis Daerah Petaling Jaya Asisten Komisioner Mohamad Fakhrudin Abdul Hamid mengesahkan tangkapan telah dibuat pada 10 Februari lalu dan direman bagi membantu siasatan mengikut Seksyen 420 Kanun Keseksaan"Sebelum ini polis menerima laporan daripada mangsa yang juga peniaga kek berusia 27 tahun pada 3 Februari lalu."Mangsa mendakwa ditipu suspek membabitkan 11 kali tempahan kek sejak November 2021 sehingga Februari lalu."Mangsa yang tidak membuat pengesahan pembayaran setiap kali tempahan dibuat hanya menyedari ditipu apabila suspek membuat tempahan kali ke-12," katanya dalam satu kenyataan hari ini.Menurutnya, siasatan lanjut masih dijalankan sebelum kes dirujuk ke Pejabat Timbalan Pendakwa Raya (TPR) untuk arahan lanjut.Terdahulu, tular di Twitter ciapan satu pemilik akaun dipercayai peniaga kek terbabit mendakwa ditipu wanita membuat tempahan kek khas dengan sejumlah wang dalam kek berkenaan (kek tarik duit).

(Ciapan Twitter satu pemilik akaun dipercayai peniaga kek terbabit mendakwa ditipu wanita membuat tempahan kek kha/FOTO TWITTER)

Bagaimanapun, Mohamad Fakrudin menafikan dakwaan yang mengatakan polis enggan menerima laporan dibuat mangsa.Katanya, tindakan tegas akan diambil sekiranya berlaku keengganan menerima laporan oleh mana-mana anggota bertugas.Penahanan suspek pada 10 Februari lalu itu tular di Twitter selepas dimuat naik seorang pemilik akaun dipercayai peniaga kek terbabit.


Empat lelaki ditahan bersama 420 bungkus air ketum dan 75kg daun ketum

BALIK PULAU, 2 April- Polis menumpaskan sindiket memproses dan menjual air ketum selepas menahan empat lelaki bersama 420 bungkus air ketum dan 75 kilogram (kg) daun ketum dalam serbuan di sebuah rumah di Kampung Bukit, Bayan Lepas.Ketua Polis Daerah Barat Daya Supt Kamarul Rizal Jenal berkata bertindak hasil maklumat dan risikan, sepasukan polis menyerbu rumah berkenaan pada 1.45 tengah hari dan menahan empat lelaki berusia antara 18 hingga 50 tahun."Dalam serbuan tersebut, polis menemui 120 bungkus air ketum yang siap diproses di dalam kereta diparkir di hadapan rumah manakala pemeriksaan di dalam rumah menemukan tiga tong ais di dalamnya mengandungi 300 bungkusan air ketum yang siap diproses, kesemuanya bernilai RM2,100.

"Selain itu, kami turut merampas 15 bungkusan plastik hitam mengandungi daun ketum seberat 75kg bernilai RM3,000 dan pelbagai peralatan untuk memproses air ketum," katanya ketika dihubungi hari ini.Siasatan awal mendapati suspek menjual air ketum itu di sekitar Bayan Lepas dengan harga RM5 dan sindiket tersebut mendapatkan bekalan daun ketum dari negeri jiran, katanya.Kamarul Rizal berkata, empat lelaki itu kini direman empat hari bagi membantu siasatan dan kes disiasat di bawah Seksyen 30 (3) Akta Racun 1952.


Bayi maut di pusat jagaan, polis terima arahan lanjut dari pejabat pendakwaan

KUALA LUMPUR, 2 April- Kertas siasatan kes seorang bayi yang meninggal dunia di pusat jagaan yang dirujuk ke Pejabat Pendakwaan Negeri Sembilan sebelum ini telah dikembalikan semula dengan beberapa arahan lanjut yang perlu diambil tindakan dalam melengkapkan siasatan.Pengarah Jabatan Siasatan Jenayah Bukit Aman, Datuk Seri Abd Jalil Hassan berkata, polis mengambil masa untuk menyiasat kes itu kerana perlu mendapatkan beberapa laporan daripada agensi berkaitan bagi memastikan siasatan dibuat secara menyeluruh, adil dan saksama."Polis tidak pernah menafikan hak sesiapa dalam menjalankan siasatan kes ini yang disiasat di bawah Akta Kanak-Kanak 2001, dan sentiasa berpegang teguh kepada prinsip undang-undang ‘justice delayed is justice denied’.Polis juga mengambil maklum tentang kerisauan keluarga mangsa dan orang ramai berkaitan siasatan yang dijalankan ke atas kematian kanak-kanak tersebut," katanya.

(Datuk Seri Abd Jalil Hassan, Pengarah Jabatan Siasatan Jenayah Bukit Aman)

Beliau menyeru agar semua pihak tidak membuat sebarang spekulasi, selain berharap pihak polis diberikan ruang dan masa bagi memastikan siasatan dibuat secara komprehensif dan holistik.Pada 22 Februari lalu, seorang bayi perempuan berusia 15 bulan meninggal dunia selepas kepalanya dipercayai tersangkut pada kain buaian di sebuah pusat penjagaan kanak-kanak di Bandar Sri Sendayan, Seremban.


Leka berjudi di ladang kelapa sawit: 20 individu ditahan

(Serbuan oleh Bahagian Pencegahan Maksiat, Kongsi Gelap dan Perjudian IPK Kedah dan IPD Kuala Muda mendapati kawasan atas bukit dijadikan tempat menyabung ayam, teka buah dadu dan bola golek)

ALOR SETAR, 2 April- Polis Kedah menahan 20 individu dalam serbuan di ladang kelapa sawit, Kampung Sungai Tok Pawang, Bedong, Sungai Petani, semalam.Ketua Polis Kedah Datuk Wan Hassan Wan berkata, sekumpulan kaki judi sabung ayam berkenaan menjadikan kawasan atas bukit sebagai tempat menyabung ayam, teka buah dadu dan bola golek.Beliau berkata, 15 lelaki warga Indonesia dan seorang wanita ditahan bersama 4 lelaki tempatan dipercayai menganjurkan perjudian.Katanya, serbuan dibuat sepasukan polis Bahagian Maksiat, Judi dan Kongsi Gelap (D7), Ibu Pejabat Polis Kontinjen (IPK) Kedah, Bahagian Siasatan Jenayah Ibu Pejabat Polis Daerah Kuala Muda dan anggota penguatkuasa Jabatan Perkhidmatan Veterinar Kedah menyerbu lokasi terbabit."Mereka lari bertempiaran sebaik lokasi itu diserbu polis pukul 4.45 petang semalam."Ketika serbuan, ayam sabung kaki judi terbabit sedang bertarung dalam gelanggang."Suami isteri warga Indonesia yang juga antara 20 individu ditahan itu mendakwa, mereka hanya berniaga bakso, minuman serta makanan ringan di kawasan berhampiran gelanggang sabung ayam itu."Mereka memberi alasan terpaksa berniaga untuk mengumpul wang pulang ke Surabaya, Indonesia bagi menjenguk anak sulung."Daripada 20 individu ditahan yang berusia 30-an hingga 40-an, empat adalah warga tempatan.

(Serbuan dibuat Bahagian Pencegahan Maksiat, Kongsi Gelap dan Perjudian IPK Kedah, IPD Kuala Muda dan Penguatkuasa Jabatan Perkhidmatan Veterinar Kedah)

"Dua daripada warga tempatan itu terbabit dalam pertaruhan judi dadu manakala seorang lagi terbabit dengan judi bola golek," katanya dalam satu kenyataan hari ini.Menurut beliau, aktiviti perjudian di kawasan kebun kelapa sawit itu dijalankan setiap Jumaat dan menjadi tumpuan ramai kaki judi terutamanya sabung ayam."Kami turut merampas wang RM9,434 serta peralatan perjudian seperti kanvas, lima bilah taji ayam sabung yang diubahsuai menjadi tajam serta pelbagai barang lain."Turut dirampas 26 ayam sabung," katanya.Kes disiasat mengikut Seksyen 7(2) Akta Rumah Judi Terbuka 1953, Seksyen 32 (a) Akta Kebajikan Haiwan 2015, Peraturan 11(2), Seksyen 31 Akta Pencegahan dan Penyakit Berjangkit 1988 serta Seksyen 6(1) Akta Imigresen 1959/63.Beliau berkata, kesemua mereka direman sehingga Isnin ini untuk membantu siasatan.


Dera murid tadika, guru wanita ditahan

JOHOR BAHRU, 2 April- Seorang guru wanita berusia 50 tahun ditahan pada pukul 2 pagi tadi bagi membantu siasatan berhubung kejadian mendera empat muridnya di sebuah tadika di Muar. Ketua Jabatan Siasatan Jenayah Kontinjen Johor, Senior Asisten Komisioner, Shahurinain Jais berkata, suspek bertindak kasar terhadap semua mangsa yang berusia tiga hingga lima tahun. "Pasukan Jabatan Siasatan Jenayah Kontinjen Johor sedang menjalankan siasatan berkaitan kejadian penderaan di sebuah tadika swasta di Muar."Hasil siasatan mendapati seorang guru tadika wanita terbabit didakwa bertindak mengasari (mendera) empat murid lelaki berusia tiga hingga lima tahun."Kesemua mangsa telah dihantar ke Hospital Pakar Sultanah Fatimah (HPSF) Muar untuk pemeriksaan perubatan," katanya dalam satu kenyataan.Suspek kini telah direman selama enam hari sehingga Khamis depan bagi membantu siasatan. Kejadian itu dipercayai berlaku sejak November tahun lalu.  Siasatan awal mendapati, salah seorang ibu mangsa menerima rakaman video itu kelmarin berkaitan anaknya didera guru tersebut.  Kes disiasat mengikut Seksyen 31(1)( A) Akta Kanak-kanak 2001.

(Ketua Jabatan Siasatan Jenayah Kontinjen Johor, Senior Asisten Komisioner, Shahurinain Jais)


Polis tahan 40 warga asing tiada dokumen perjalanan dan pengenalan diri sah di Port Dickson

PORT DICKSON, 2 April- Seramai 40 warga asing ditahan di sekitar Port Dickson kerana tidak mempunyai dokumen perjalanan dan tiada pengenalan diri sah, menerusi operasi bersepadu sempena pembukaan sempadan antarabangsa negara semalam.Ketua Polis Negeri Sembilan Datuk Mohamad Mat Yusop berkata operasi yang dijalankan selama 21 jam bermula 12 tengah malam itu, dijalankan bagi mencegah kemasukan pendatang asing tanpa izin dan aktiviti penyeludupan di sempadan perairan negara dan darat, terutama di sekitar perairan Port Dickson.“Daripada 40 yang ditahan itu, 18 daripadanya adalah warga Filipina, 17 warga Indonesia termasuk dua kanak-kanak, serta lima dari Myanmar dengan 256 lagi diperiksa di bawah Akta Imegresen 1959/63 atas kesalahan tidak mempunyai dokumen perjalanan dan pengenalan diri yang sah,” katanya.Beliau berkata demikian pada sidang media Operasi Bersepadu Agensi Keselamatan Negeri Sembilan Sempena Pembukaan Semula Sempadan Negara, yang turut dihadiri Menteri Besar Negeri Sembilan Datuk Seri Aminuddin Harun malam tadi.Dalam operasi sama, Mohamad berkata polis turut merampas 1,373 paket bersamaan dengan 25,332 batang rokok putih dan kretek pelbagai jenama, dalam sebuah kereta jenis Proton Iswara dengan jumlah rampasan bernilai RM16,965.Dalam pada itu, Mohamad berkata menerusi rondaan dan pemantauan di kawasan perairan mendapati, tidak ada mengesan pendatang asing tanpa izin atau warga asing yang menyeludup masuk ke negeri ini setakat hari ini.Namun beliau berkata pihaknya akan sentiasa perketatkan pemantauan, memandangkan perairan Port Dickson merupakan kawasan titik panas yang menjadi tumpuan pendaratan pendatang tanpa izin dan penyeludupan.Mengenai operasi bazar Ramadan, Mohamad berkata polis akan bekerjasama dengan pihak berkuasa tempatan (PBT) untuk membuat pemantauan, bagi memastikan peniaga dan pengunjung mematuhi prosedur operasi standard (SOP) dalam membendung penularan COVID-19.“Kita mahu pastikan perjalanan di bazar Ramadan itu teratur dan lancar. Kita harap masyarakat patuh SOP selain tidak mahu ambil tindakan sewenang-wenangnya, tidak patuh peraturan baru dikenakan tindakan tertentu,” katanya.Sementara itu, Aminuddin berkata operasi bersepadu seumpama itu akan terus dijalankan secara menyeluruh, termasuk di daerah bagi memastikan keselamatan, ketenteraman dan kesejahteraan rakyat terus kekal terpelihara daripada sebarang ancaman jenayah rentas sempadan.Beliau turut menasihati rakyat untuk terus berdisiplin mematuhi SOP, meskipun pelbagai kelonggaran diberikan semula termasuk aktiviti solat jemaah di masjid serta surau atau upacara sembahyang di rumah ibadat selain Islam, boleh dilaksanakan tanpa penjarakan fizikal.“Lebih-lebih lagi kita juga akan menerima kedatangan pelancong dari luar negara, selepas pembukaan sempadan negara dan orang ramai diseru sentiasa berwaspada dan tetap menjaga SOP ditetapkan,” katanya.-BERNAMA

(Ketua Polis Negeri Sembilan Datuk Mohamad Mat Yusop)


Dituduh bunuh rakan berusia 11 tahun, remaja berdepan hukuman mati

KUANTAN, 1 APRIL- Seorang remaja dihadapkan ke Mahkamah Majistret di sini hari ini atas tuduhan membunuh kanak-kanak lelaki berusia 11 tahun pada bulan lepas.Remaja lelaki berusia 16 tahun itu didakwa menyebabkan kematian Muhammad Hafdan Mohd Qurbani Azhar di surau An-Nadwah Kompleks Asrama Cempaka Permata Camar, Jalan Pantai Sepat di sini, antara 3.45 petang dan 4.15 petang, 20 Mac lepas.Tiada pengakuan direkodkan kerana kes bunuh berada di bawah bidang kuasa Mahkamah Tinggi.Pertuduhan mengikut Seksyen 302 Kanun Keseksaan yang membawa hukuman mati jika sabit kesalahan.Majistret Ainis Abu Hassan Shaari menetapkan 1 Julai depan untuk sebutan semula kes.Pendakwaan dikendalikan Timbalan Pendakwa Raya Fadhlin Hani Khairon manakala remaja terbabit diwakili peguam Datuk Mohd Najid Husain.Sebelum ini, media melaporkan seorang kanak-kanak lelaki berusia 11 tahun maut, dipercayai selepas disepak, dicekik dan dihempas oleh seorang individu dalam kejadian yang didakwa melibatkan wang RM4.Bagaimanapun, Ketua Polis Pahang Datuk Ramli Mohamed Yoosuf dilaporkan berkata hasil bedah siasat mendapati punca kematian mangsa disebabkan hentakan di kepala.-BERNAMA

(Lokasi dikatakan berlakunya kejadian yang membabitkan kematian kanak-kanak berusia 11 tahun di Kuantan)


Tokan dadah Pendang dicekup

PENDANG, 1 April - Empat sekawan yang merupakan tokan dadah dikehendaki di daerah Pendang dan Sik berjaya dicekup dalam dua serbuan berasingan di sekitar daerah Pendang, semalam. Ketua Polis Daerah Pendang, DSP Arriz Sham Hamezah berkata, berdasarkan risikan dan maklumat, seorang tokan dadah berusia 40-an ditahan oleh Bahagian Siasatan Jenayah Narkotik Daerah, IPD Pendang di tepi jalan di Kampung Paya Saga. Rentetan itu, tiga lagi rakan suspek berusia 20-an hingga 50-an diberkas ketika sedang leka membungkus dadah di dalam pondok di tepi sebuah rumah di Kampung Baru, Kilang Besar, Jenun. Semasa serbuan, kesemua suspek yang aktif menjalankan aktiviti pengedaran dadah di sekitar kawasan Bukit Jenun dan Jeniang, Sik cuba melarikan diri namun berjaya ditahan selepas berlaku pergelutan. Polis turut merampas 10 paket plastik lutsinar berisi bahan disyaki dadah jenis Heroin seberat 117.50 gram; 3 paket plastik lutsinar berisi bahan disyaki dadah jenis Syabu seberat 13.10 gram; satu bungkusan plastik lutsinar yang berisi paket-paket plastik lutsinar kosong dan alat penimbang digital.  Turut disita dalam operasi ini ialah dua buah motosikal yang disyaki digunakan dalam aktiviti pengedaran dadah.  Kesemua suspek disiasat dibawah Seksyen 39 B Akta Dadah Berbahaya 1952; Seksyen 39 A (1); Seksyen 12 (2); dan Seksyen 15 (1) (a) akta yang sama.


Keputusan Peter Anthony palsukan dokumen pada 26 Mei ini

Sementara itu, Wan Shaharuddin berkata Peter membuat pemalsuan ke atas surat yang ditaip Peter di pejabatnya dan Mohd Shukur dalam keterangannya menyatakan, beliau telah meninggalkan surat kosong yang mempunyai kepala surat (letter head) Timbalan Naib Canselor di pejabat Peter, dan keesokannya menerima surat yang telah siap dicetak daripada Peter yang mempunyai tarikh dan isi kandungan berserta tajuk.“Kami memohon mahkamah merekodkan suatu dapatan bahawa pihak pendakwaan telah membuktikan kes melampaui keraguan yang munasabah,” katanya.Peter, dikecualikan kehadirannya pada prosiding hari ini, mengikut Seksyen 264 Kanun Prosedur Jenayah (CPC) berikutan ahli politik itu menghadiri satu acara rasmi di Tenom, Sabah.Pada 14 Dis tahun lepas, mahkamah memerintahkan Peter, 51, membela diri selepas mendapati pihak pendakwaan berjaya mewujudkan kes prima facie terhadap tertuduh.Peter yang juga bekas Naib Presiden Parti Warisan Sabah (Warisan), memberi keterangan dari tempat saksi pada 9 dan 10 Feb lepas.Mengikut pertuduhan, Peter sebagai Pengarah Urusan Syarikat Asli Jati, didakwa memalsukan surat pejabat Timbalan Naib Canselor UMS bertarikh 9 Jun 2014, dengan memasukkan pernyataan palsu dengan niat digunakan untuk tujuan menipu.Dia dituduh melakukan perbuatan itu di pejabat Ketua Setiausaha Sulit kepada Perdana Menteri, bangunan Perdana Putra, Putrajaya antara 13 Jun dan 21 Ogos 2014.Pertuduhan mengikut Seksyen 468 Kanun Keseksaan, yang memperuntukkan hukuman penjara hingga tujuh tahun dan denda, jika sabit kesalahan. - BERNAMA


Didakwa edar ganja, Yasin 'Mimpi Laila' berdepan hukuman gantung

PETALING JAYA, 31 Mac- Penyanyi nasyid, Yasin Sulaiman berdepan hukuman gantung sampai mati selepas didakwa di Mahkamah Majistret di sini hari ini atas pertuduhan mengedar dadah jenis ganja di kediamannya pada 24 Mac lalu.Mengikut pertuduhan, Yasin atau nama sebenarnya Muhammad Yasin Sulaiman, didakwa mengedar dadah jenis ganja anggaran berat 214 gram.Kesalahan itu dilakukan di sebuah unit kondominium di Persiaran Surian Damansara Indah Resort Home, PJU 3 Kota Damansara di sini, pada jam 5.30 petang, 24 Mac lalu.Berikutan itu, tertuduh didakwa mengikut Seksyen 39B (1)(a) Akta Dadah Berbahaya 1952 dan boleh dihukum mengikut Seksyen 39B(2) akta sama yang memperuntukkan hukuman penjara seumur hidup atau gantung sampai mati dan sekiranya tidak dihukum mati hendaklah disebat maksimum 15 sebatan, jika sabit kesalahan.Bagaimanapun tiada pengakuan direkodkan daripada tertuduh kerana kes itu di bawah bidang kuasa Mahkamah Tinggi.Sementara itu, Yasin mengaku tidak bersalah bagi satu lagi pertuduhan di hadapan Hakim Norshila Kamaruddin di Mahkamah Sesyen.Tertuduh didakwa menanam 17 pokok ganja dalam pasu plastik berisi tanah merah di lokasi, waktu dan tarikh sama.Kesalahan itu didakwa mengikut Seksyen 6B(1)(a) Akta Dadah Berbahaya 1952 yang boleh dihukum mengikut Seksyen 6(B)(3) akta sama yang memperuntukkan hukuman penjara seumur hidup dan sebatan tidak kurang enam kali jika sabit kesalahan.Pendakwaan kes dikendalikan Timbalan Pendakwa Raya Mohammad Al-Saifi Hashim dan Asnawi Abu Hanipah manakala tertuduh diwakili peguam Yusmadi Yusoff.Bagi kedua-dua prosiding itu, mahkamah tidak membenarkan jaminan terhadap Yasin dan menetapkan 18 Mei ini untuk sebutan semula kes.

(Antara pokok ganja yang dirampas polis)


Polis kesan taktik baharu 'Macau Scam' guna gambar waran tangkap

KUALA LUMPUR, 31 Mac- Polis mengesan taktik baharu sindiket Macau Scam yang menghantar gambar kononnya waran tangkap bagi memperdaya mangsa.Pengarah Jabatan Siasatan Jenayah Komersial (JSJK) Bukit Aman Datuk Mohd Kamarudin Md Din berkata  taktik berkenaan dipercayai digunakan untuk menakutkan penerima mesej tersebut."Sindiket terbabit akan menghubungi mangsa dengan menyamar sebagai pegawai polis atau kakitangan mahkamah sebelum menghantar gambar waran tangkap berkenaan."Namun, taktik yang terbaru dikesan sindiket akan menghantar gambar yang didakwa sebagai waran tangkap kepada mangsa," katanya dalam kenyataan pada Khamis.Katanya, taktik terbabit sebahagian daripada modus operandi digunakan sindiket Macau Scam untuk memperdayakan serta menipu mangsa."Bagi menyempurnakan waran tangkap, pihak polis sama sekali tidak akan menghantar dokumen tersebut kepada individu terlibat."Waran hanya ditunjukkan secara fizikal kepada individu yang ditahan semasa tangkapan dilakukan," katanya.

(Sindiket terbabit akan menghubungi mangsa dengan menyamar sebagai pegawai polis atau kakitangan mahkamah sebelum menghantar gambar waran tangkap berkenaan/FOTO HIASAN)

Beliau berkata polis tidak akan menghantar gambar waran tangkap kepada individu terlibat dan ia hanya ditunjukkan secara fizikal semasa tangkapan dilaksanakan.“Orang ramai dinasihatkan agar tidak mudah percaya dengan kegiatan jenayah oleh mana-mana pihak yang tidak dikenali serta taktik digunakan sindiket ini,” katanya dalam kenyataan malam ini.Mohd Kamarudin berkata orang ramai boleh melakukan semakan dengan pihak polis dengan menghubungi CCID Scam Response Center menerusi talian 03-26101559.


Polis tahan pemandu van sekolah disyaki cabul kanak-kanak 11 tahun

SEREMBAN, 30 Mac- Polis menahan seorang lelaki  di Jalan Persiaran Utama Seremban 2, di sini hari ini kerana disyaki mencabul seorang kanak-kanak perempuan berumur 11 tahun.

Ketua Polis Daerah Seremban ACP Nanda Maarof  berkata lelaki berkenaan ditahan pada pukul 2 petang tadi sementara kejadian dilaporkan berlaku pada 6.20 pagi, dua hari lepas di sekitar Taman Suriaman 3 di sini.Katanya dalam satu kenyataan polis menerima laporan daripada ibu mangsa dan anaknya itu merupakan  penumpang van sekolah yang dipandu oleh lelaki berusia 41 tahun itu.“Hasil siasatan awal mendapati lelaki terbabit mengaku dalam kes yang disiasat itu. Siasatan dilakukan mengikut Seksyen 14(a) Akta Kesalahan-Kesalahan Seksual Terhadap Kanak- Kanak 2017,” katanya dalam kenyataan berkenaan.

Terdahulu, seorang lelaki memuat naik hantaran di akaun Facebook miliknya meluahkan rasa tidak puas hati terhadap tindakan seorang pemandu bas sekolah yang bertindak melampau terhadap anaknyaKejadian berkenaan tular dalam media sosial apabila bapa kanak-kanak itu memuat naik hantaran tidak berpuas hati dengan pemandu van sekolah anaknya serta dua sedutan rakaman video dia berjumpa pemandu berkenaan dan berlaku pertengkaran.


Kegiatan perlombongan wang digital (bitcoin) tumpas

TEMERLOH, 31 Mac - Polis berjaya merampas mesin yang digunakan untuk menjalankan aktiviti perlombongan wang digital (bitcoin) secara haram yang bernilai RM420,000 dalam serbuan di sebuah premis di kawasan Star City.Ketua Polis Daerah Temerloh, ACP Mohd Azhar Mohd Yusoff berkata sepasukan polis daripada Bahagian Siasatan Jenayah ibu Pejabat Polis Daerah Temerloh telah melakukan serbuan berkenaan pada pukul 8 malam. Hasil serbuan, polis berjaya menahan dua lelaki warga tempatan berusia 30 dan 38 tahun yang disyaki terlibat dalam kegiatan tersebut.

(Polis menunjukkan barangan yang dirampas dalam serbuan semasa sidang media)

"Polis berjaya merampas barangan bernilai kira-kira RM420,000 dan nilai kerugian ditanggung oleh pihak TNB dianggarkan kira-kira RM125,000."Dalam serbuan itu juga, polis berjaya merampas pelbagai barangan antaranya 82 unit mesin perlombongan bitcoin, set komputer, modem internet dan telefon bimbit. Menurutnya, suspek aktif melakukan kegiatan tersebut, tiga bulan lalu. Kedua-dua suspek kini ditahan reman selama 4 hari, sehingga 2 April untuk siasatan."Kes disiasat di bawah Seksyen 379 /427 kanun Keseksaan dan Seksyen 37( 3) Akta Bekalan Eletrik 1990. Jika sabit kesalahan, mereka boleh dikenakan penjara sehingga 7 tahun atau denda dan kedua-dua nya", katanya. Katanya, serbuan turut membabitkan Polis Cawangan D4, Jabatan Siasatan Jenayah Polis Ibu Pejabat Kontinjen (IPK) Pahang dan dibantu sepasukan juruteknik Tenaga Nasional Berhad (TNB) Wilayah Timur.


Zarina Anjoulie didenda RM4,000 kesalahan guna dadah

SEREMBAN, 30 Mac- Mahkamah Majistret di sini menjatuhkan hukuman denda RM4,000 terhadap selebriti sensasi Zarina Anjoulie Lavocah Mohamad Fahizul atas pertuduhan memasukkan dadah ke dalam badan pada Jun tahun lalu.Majistret Mohd Firdaus Saleh menjatuhkan hukuman berkenaan terhadap artis berusia 34 tahun itu yang dikenali sebagai Anju selepas dia membuat pengakuan bersalah pada Selasa.Pendengaran kes Zarina Anjoulie sepatutnya diadakan pada Rabu, namun peguam yang mewakili selebriti itu, Ahmad Faiz Munawar memohon mahkamah untuk prosiding diadakan lebih awal iaitu pada Selasa.Selain didenda RM4,000, mahkamah turut mengarahkan tertuduh menjalani pengawasan polis selama dua tahun dan jika gagal membayar denda berkenaan dia berdepan hukuman penjara empat bulan.Bagaimanapun, Zarina Anjoulie telah membayar denda itu.

Pihak pendakwaan dikendalikan oleh Timbalan Pendakwa Raya, Hafizah Zainul Hashimi.Pendakwaan terhadap Zarina dibaut di Mahkamah Majistret Seremban pada 29 Jun 202i.Zarina berhadapan pertuduhan menggunakan dadah jenis amphetamine dan methamphetamine.


Anggota polis didenda RM1,500, terima rasuah kes khalwat

IPOH, 30 Mac- Gara-gara menerima suapan RM200 dua tahun lalu, Mahkamah Sesyen Ipoh mengenakan denda RM1,500 ke atas seorang anggota polis.Tertuduh Lans Koperal Abdul Hadi Abu Bakar, 29 tahun mengaku bersalah selepas pertuduhan dibacakan jurubahasa di hadapan Hakim M.Bakri Abdul Majid. Tertuduh boleh dipenjara selama sebulan jika gagal membayar denda. Mengikut pertuduhan pilihan, dia didakwa memperoleh suatu benda berharga tanpa balasan, iaitu wang tunai RM200 daripada seorang individu atas kesalahan khalwat yang dilakukan pada 30 Disember 2019.  Perbuatan dilakukan di belakang bangunan restoran Pelita Nasi Kandar 2, Jalan Kamaruddin Isa, Taman Fair Park, Ipoh antara 12.30 hingga 12.45 tengahari, 5 Januari 2020.  Kes mengikut Seksyen 165 Kanun Keseksaan yang memperuntukkan hukuman penjara tidak melebihi dua tahun atau dengan denda atau kedua-duanya.  Pendakwaan dikendalikan Timbalan Pendakwa Raya SPRM, Maziyah Mansor.Tertuduh diwakili peguam Sheikh Mohd Nasir S. Mohd Sharif.

(Abdul Hadi dijatuhi hukuman denda RM1,500 oleh Mahkamah Sesyen Ipoh, hari ini/ Foto BERNAMA)


Sindiket edar dadah tumpas, empat sahabat ditahan

PENDANG, 30 Mac- Satu sindiket pengedaran dadah paling dikehendaki yang didalangi empat sahabat yang aktif di sekitar Daerah Pendang, Kedah, berjaya ditumpaskan. Keempat-empat suspek ditahan oleh Bahagian Siasatan Jenayah Narkotik Daerah (IPD) Pendang di kawasan kebun sawit di Kampung Bechah, Jalan Charok Kudong, Pendang, awal pagi tadi.  Ketua Polis Daerah Pendang, DSP Arriz Sham Hamezah berkata serbuan dilakukan kira-kira pukul 1.00 pagi hasil risikan dan pemantauan yang dilakukan sejak beberapa minggu lalu. "Ketika serbuan, keempat-empat suspek berusia lingkungan 20-an hingga 30-an itu sedang leka membungkus dadah. Menyedari tempat tersebut diserbu, kesemua suspek cuba melarikan diri, namun berjaya ditahan selepas berlaku pergelutan," katanya.

(Ketua Polis Daerah Pendang, DSP Arriz Sham Hamezah)

Hasil pemeriksaan menemukan 10 paket plastik lutsinar berisi bahan disyaki dadah jenis heroin seberat 98.20 gram, dadah jenis syabu seberat 4.10 gram, pil Erimin 5 dan bungkusan plastik lutsinar kosong.  Turut ditemui, gunting besi, alat penimbang digital dan 'powerbank' yang digunakan untuk menerangi kawasan tersebut.  Berdasarkan siasatan awal, kesemua suspek aktif menjalankan aktiviti pengedaran dadah jenis heroin di sekitar kawasan Kampung Charok Kudong dan Kampung Asam Jawa.  Kesemua mereka ditahan dan disiasat dibawah Seksyen 39B Akta Dadah Berbahaya 1952, Seksyen 12 (2) dan Seksyen 15 (1)(a) akta sama.

(Hasil pemeriksaan menemukan pelbagai jenis dadah dan peralatan lain yang digunakan suspek)


330,000 batang rokok seludup dilupus

KUALA TERENGGANU, 29 Mac - Agensi Penguatkuasaan Maritim Malaysia (APMM) Terengganu melupuskan sebanyak 330,000 batang rokok seludup dengan nilai duti eksais RM132,000, semalam.

Bahan tembakau yang diisi dalam 16,500 kotak rokok seberat 330 kilogram dengan anggaran nilai kasar keseluruhan lebih RM219,000 dirampas di kawasan pantai Pulau Karah berhampiran Pulau Bidong, Kuala Nerus pada Ogos tahun lalu.

Pengarah Maritim Terengganu, Kapten Maritim Muhammad Suffi Mohd Ramli, berkata barangan tidak bercukai itu dilupuskan dengan dihancurkan oleh mesin pengisar.

"Sisa pelupusan akan dibuang di tapak pelupusan sampah Majlis Bandaraya Kuala Terengganu (MBKT), Kampung Sungai Ikan, Kuala Nerus dengan disaksikan pegawai penyaksi pelupusan," katanya.

Menurutnya, proses pelupusan dilakukan di pekarangan Pejabat APMM Kuala Terengganu dilakukan selama tiga jam bermula 10 pagi hingga 1 tengah hari.

Muhammad Suffi berkata, rampasan rokok berkenaan dibuat selepas pihaknya menerima aduan berikutan penemuan longgokan kotak rokok yang dipercayai diseludup di atas pasir di kawasan pantai pulau berkenaan kira-kira 1.5 batu nautika dari Pulau Bidong.

Dipercayai semua rokok berkenaan adalah milik rangkaian sindiket pengedaran rokok seludup yang dipercayai menjadikan kawasan pulau tidak berpenghuni sebagai transit pengedaran.

Sindiket dipercayai memilih laluan laut susulan kawalan ketat di laluan darat kerana pelaksanaan Perintah Kawalan Pergerakan (PKP) bagi mencegah penularan virus COVID-19 ketika itu.


Projek RM132 juta : Penasihat Kanan syarikat ditahan bantu siasatan - SPRM

PUTRAJAYA, 29 Mac - Seorang lagi individu ditahan bagi membantu siasatan berhubung projek bernilai RM132 juta membabitkan sebuah institut berkaitan automotif dalam negara.Menurut sumber Suruhanjaya Pencegahan Rasuah Malaysia (SPRM), suspek lelaki berusia 36 tahun juga merupakan Penasihat Kanan sebuah syarikat dipercayai telah memberi suapan berjumlah RM5 juta sebagai balasan bagi syarikat di bawah kawalannya mendapat geran projek. "Perintah reman selama empat hari dikeluarkan Majistret Tuan Shah Wira Abdul Halim bermula hari ini sehingga 1 April 2022 di Mahkamah Majistret, Putrajaya, hari ini.

(suspek ditahan bagi bantu siasatan / FOTO SPRM)

"Manakala tempoh reman bagi seorang lagi suspek bergelar Datuk dilanjutkan selama empat hari bermula esok sehingga 2 April 2022. Sementara itu, Pengarah Kanan Bahagian Operasi Khas SPRM, Dato’ Tan Kang Sai yang dihubungi mengesahkan tangkapan dan reman tersebut.Beliau berkata, suspek ditahan di bawah Seksyen 17(a) Akta SPRM 2009.SPRM sebelum ini telah menahan reman seramai sembilan individu termasuk seorang bergelar Datuk bagi membantu siasatan berhubung nilai projek berjumlah RM85 juta membabitkan sebuah institut berkaitan automotif tempatan.


Polis buru 15 lelaki rompak kedai komputer

KUALA LUMPUR, 28 Mac- Polis sedang mengesan 15 lelaki dipercayai memecah masuk sebuah premis menjual perkakasan komputer dan melarikan barangan berjumlah RM70,000 di Bandar Damai Perdana, Cheras, Sabtu lepas.Ketua Polis Daerah Kajang, ACP Mohd Zaid Hassan berkata dalam kejadian pada pukul 6.00 pagi itu, pengawal keselamatan premis yang terletak di tingkat satu lot kedai itu turut diserang suspek dengan menggunakan kayu besbol."Kami menerima laporan mengenai kejadian daripada lelaki berkenaan (pengawal keselamatan) pada 9.35 pagi hari sama."Menurut pengadu (pengawal keselamatan) kenderaannya turut dirosakkan oleh suspek ketika dia cuba menghalang mereka daripada melarikan diri selepas mencuri barangan daripada premis berkenaan," katanya dalam kenyataan hari ini.Mohd Zaid berkata kes disiasat di bawah Seksyen 395/397 Kanun Keseksaan iaitu rompak berkumpulan dan jika disabit kesalahan boleh dipenjara sehingga 20 tahun dan sebat.

"Mana-mana individu yang mempunyai maklumat mengenai kejadian ini diminta menghubungi Ibu Pejabat Polis Daerah Kajang di talian 03-8911 4222 atau mana-mana balai polis atau Pegawai Penyiasat Insp Muhammad Azrul Nizam Zainal Abidin di talian 016-9985 730 bagi membantu siasatan," katanya.Sebelum ini tular dua video menerusi laman sosial menunjukkan sekumpulan lelaki yang menaiki beberapa kenderaan memecah masuk sebuah premis.


Saksi tidak sihat, kes pengubahan wang haram Muhammad Shafee ditangguh

KUALA LUMPUR, 28 Mac- Perbicaraan kes peguam Tan Sri Muhammad Shafee Abdullah yang didakwa atas pertuduhan pengubahan wang haram dan membuat penyataan palsu kepada Lembaga Hasil Dalam Negeri (LHDN) ditangguhkan ke esok kerana saksi ketujuh pendakwaan tidak sihat.Pada prosiding di Mahkamah Tinggi di sini hari ini, Timbalan Pendakwa Raya Afzainizam Abdul Aziz memberitahu Hakim Datuk Muhammad Jamil Hussin bahawa pegawai cukai LHDN Syed Nasrul Fahmi Syed Mohamad memaklumkan keadaan kesihatannya pada pukul 8.00 pagi tadi.“Saksi masih dalam pemeriksaan balas. Saksi kami seterusnya ialah pegawai penyiasat. Justeru kami memohon perbicaraan hari ini ditangguhkan ke esok,” katanya.Memandangkan tiada bantahan daripada peguam Harvinderjit Singh yang mewakili Muhammad Shafee, mahkamah kemudiannya menangguhkan perbicaraan hari ini dan menetapkan esok untuk menyambung perbicaraan.

(Muhammad Shafee ketika hadir bagi sambung bicara kes pengubahan wang haram di Kompleks Mahkamah Kuala Lumpur, hari ini)

Pada 13 Sept 2018, Muhammad Shafee mengaku tidak bersalah atas dua pertuduhan menerima wang hasil kegiatan haram berjumlah RM9.5 juta melalui dua cek dikeluarkan oleh bekas Perdana Menteri Datuk Seri Najib Tun Razak yang dimasukkan ke dalam akaun CIMB Bank Berhad miliknya.Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Disember 2013 dan 31 Disember 2014.